**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

 **Π Ρ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

###  Στην Αθήνα, σήμερα, 16 Νοεμβρίου 2022, ημέρα Τετάρτη και ώρα 10.15΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης υπό την προεδρία του Προέδρου της, κ. Μάξιμου Χαρακόπουλου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Δικαιοσύνης «Ενσωμάτωση στην εθνική έννομη τάξη της Οδηγίας (ΕΕ) 2019/884 του Ευρωπαϊκού Κοινοβουλίου και του Συμβουλίου της 17ης Απρίλιου 2019 για την τροποποίηση της απόφασης - πλαισίου 2009/315/ΔΕΥ του Συμβουλίου όσον αφορά την ανταλλαγή πληροφοριών σχετικά με υπηκόους τρίτων χωρών και όσον αφορά το Ευρωπαϊκό Σύστημα Πληροφοριών Ποινικού Μητρώου (ECRIS), και για την αντικατάσταση της απόφασης 2009/316/ΔΕΥ του Συμβουλίου (L 151) και λοιπές ρυθμίσεις του Υπουργείου Δικαιοσύνης» (4η συνεδρίαση - β΄ ανάγνωση).

### Στη συνεδρίαση παρέστησαν ο Υφυπουργός Δικαιοσύνης, κ. Γεώργιος Κώτσηρας, καθώς και αρμόδιοι υπηρεσιακοί παράγοντες.

### Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Θεοχάρης Θεοχάρης (Χάρης), Καππάτος Παναγής, Καραγκούνης Κωνσταντίνος, Καράογλου Θεόδωρος, Κελέτσης Σταύρος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Ράπτη Ελένη, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Λιβανός Σπυρίδωνας - Παναγιώτης (Σπήλιος), Λοβέρδος Ιωάννης – Μιχαήλ, Μάνη – Παπαδημητρίου Άννα, Δούνια Παναγιώτα (Νόνη), Μπούγας Ιωάννης, Παππάς Ιωάννης, Στυλιανίδης Ευριπίδης, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Κάτσης Μάριος, Λάππας Σπυρίδωνας, Μάλαμα Κυριακή, Ξανθόπουλος Θεόφιλος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Τόλκας Άγγελος, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, (Λιάνα), Κομνηνάκα Μαρία, Μυλωνάκης Αντώνιος, Χήτας Κωνσταντίνος, Απατζίδη Μαρία, Σακοράφα Σοφία και Αδαμοπούλου Αγγελική.

### ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής): Κυρίες και κύριοι συνάδελφοι, καλή σας ημέρα.

### Αρχίζει η συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Δικαιοσύνης «Ενσωμάτωση στην εθνική έννομη τάξη της Οδηγίας (ΕΕ) 2019/884 του Ευρωπαϊκού Κοινοβουλίου και του Συμβουλίου της 17ης Απρίλιου 2019 για την τροποποίηση της απόφασης - πλαισίου 2009/315/ΔΕΥ του Συμβουλίου όσον αφορά την ανταλλαγή πληροφοριών σχετικά με υπηκόους τρίτων χωρών και όσον αφορά το Ευρωπαϊκό Σύστημα Πληροφοριών Ποινικού Μητρώου (ECRIS), και για την αντικατάσταση της απόφασης 2009/316/ΔΕΥ του Συμβουλίου (L 151) και λοιπές ρυθμίσεις του Υπουργείου Δικαιοσύνης».

### Είναι η δεύτερη ανάγνωση του νομοσχεδίου, κατά την οποία η Κυβέρνηση κάνει γνωστό αν δέχεται παρατηρήσεις ή διορθώσεις ή εάν έχει να γνωστοποιήσει νομοθετικές βελτιώσεις. Οι χρόνοι, όπως ξέρετε, είναι συντετμημένοι κατά το ήμισυ. Την Κυβέρνηση εκπροσωπεί ο Υφυπουργός Δικαιοσύνης, κ. Γιώργος Κώτσηρας.

### Κύριε Υφυπουργέ, πριν δώσω τον λόγο για τις καταληκτικές τοποθετήσεις των Εισηγητών και Ειδικών Αγορητών των κομμάτων, έχετε να κάνετε γνωστό στην Επιτροπή μας, εάν υπάρχουν νομοθετικές βελτιώσεις, αν επίκεινται νομοθετικές βελτιώσεις, αν θα κάνετε δεκτές κάποιες παρατηρήσεις;

###  ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης): Κύριε Πρόεδρε, δεν υπάρχει κάποια, αυτή τη στιγμή, νομοτεχνική βελτίωση προς κατάθεση.

### Θα ακούσουμε, σήμερα, και τις τοποθετήσεις όλων στη δεύτερη ανάγνωση και αν τυχόν προκύψει κάποια ανάγκη και αύριο στην Ολομέλεια, θα μπορέσουμε να έχουμε κάτι σχετικό, αλλά αν αντιλήφθηκα καλά και από τις τοποθετήσεις των προηγούμενων συνεδριάσεων, δεν υπάρχει κάποια συγκεκριμένη πρόταση προς νομοτεχνική βελτίωση. Αν ακούσουμε κάτι το οποίο σήμερα μας καλύπτει και είναι προς συμφωνία, εδώ είμαστε, να το αξιολογήσουμε.

### ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής): Καλώ στο βήμα την Εισηγήτρια της Πλειοψηφίας, Βουλευτή Ηλείας της Νέας Δημοκρατίας, την κυρία Διονυσία- Θεοδώρα Αυγερινοπούλου.

### ΔΙΟΝΥΣΙΑ - ΘΕΟΔΩΡΑ ΑΥΓΕΡΙΝΟΠΟΥΛΟΥ (Εισηγήτρια της Πλειοψηφίας): Κυρίες και κύριοι συνάδελφοι, αξιότιμε κύριε Υπουργέ, σε αυτή τη δεύτερη ανάγνωση του νομοσχεδίου, θα μου επιτρέψετε να ξεκινήσω την τοποθέτησή μου αρξάμενη από το προτελευταίο άρθρο, ήτοι το άρθρο 14.

###  Μας βρίσκουν σύμφωνους σε συζητήσεις τις οποίες κάναμε με τους φορείς κατά τις προηγούμενες συνεδριάσεις. Ευχαριστούμε ιδιαιτέρως για την κατάθεση των απόψεών τους. Η εμπειρία τους υπήρξε πολύτιμη για την αξιολόγηση τόσο της ουσίας του νομοσχεδίου όσο και της Ευρωπαϊκής Οδηγίας που, με το παρόν νομοσχέδιο, προτείνουμε να εναρμονίσουμε σήμερα με το Ελληνικό Δίκαιο.

###  Η Ελλάδα και η Κυβέρνηση μένουν προσηλωμένες σε αξίες, οι οποίες αποτελούν την ουσία και τον απώτερο στόχο της πολιτικής μας, όπως είναι η προστασία των ανηλίκων. Τα παιδιά μας, η ευτυχία τους, η υγεία τους, εξαρτώνται από εμάς και έχουμε χρέος να τα προστατεύσουμε στον υψηλότερο δυνατό βαθμό.

### Η ρύθμιση υπ’ αριθμόν 14 το επιτυγχάνει αυτό. Προτάσσουμε το συμφέρον των παιδιών έναντι όλων των άλλων. Άλλωστε, βρίσκεται σε συνέπεια και εναρμονίζεται με τις διατάξεις του Εθνικού Σχεδίου Δράσης για την Προστασία των Παιδιών από τη Σεξουαλική Εκμετάλλευση.

### Τέτοιες αντίστοιχες διατάξεις, όπως αυτή που εισάγει το άρθρο 14, υφίσταται ήδη στο Δίκαιο για την προστασία των ανηλίκων. Το ανέφερε, άλλωστε, και ο Συνήγορος του Παιδιού. Η εν λόγω ρύθμιση, όπως και το Εθνικό Σχέδιο Δράσης, έρχονται να καλύψουν σχετικά κενά, τα οποία υπάρχουν σε σχέση με την παροχή πληροφοριών που οφείλει να γνωρίζει ο εργοδότης όταν προτείνει θέσεις εργασίας που σχετίζονται με τα παιδιά.

###  Περαιτέρω, όπως έχουμε όλοι συμφωνήσει, τα άρθρα 11 έως 13 περιέχουν διατάξεις με τις οποίες συμφωνούν και οι επαγγελματικές ομάδες και οι θεσμικοί εκπρόσωποι των φορέων που ρυθμίζουν, οπότε δεν χρήζουν περαιτέρω επεξεργασίας.

###  Τέλος όσον αφορά στη βασική δέσμη των ρυθμίσεων του νομοσχεδίου, δηλαδή, στη δέσμη που αφορά στην εναρμόνιση του εσωτερικού Δικαίου με την Ευρωπαϊκή Οδηγία 2019/884, όπως είδαμε, είναι άριστη νομοτεχνικά και δεν εγείρει, ούτε επί της ουσίας ούτε επί των τύπων, κάποιο ειδικότερο θέμα συζήτησης.

### Επαναλαμβάνοντας το γεγονός ότι και οι εν λόγω ρυθμίσεις της Οδηγίας, που προτείνουμε να μεταφερθεί στο εσωτερικό μας Δίκαιο, είναι σημαντικές για τη χώρα μας, κυρίως, γιατί, κατά τα τελευταία χρόνια, η χώρα μας φιλοξενεί μεγάλο αριθμό πολιτών τρίτων χωρών και πρέπει να προβαίνει σε προληπτική δράση για τη διατήρηση του χαμηλού βαθμού της εγκληματικότητας που έχει έως σήμερα, στηρίζουμε το νομοσχέδιο αυτό. Άλλωστε, η Ελλάδα έχει αποδείξει ότι είναι μία χώρα ασφαλής για όλους και έτσι πρέπει να παραμείνει.

###  Ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κύριος Χατζηγιαννάκης.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ (Εισηγητής της Μειοψηφίας):** Κύριε Υπουργέ, κυρίες και κύριοι συνάδελφοι, εμείς, από την πρώτη μέρα της εισαγωγής του συγκεκριμένου νομοσχεδίου, ήρθαμε με μία πραγματική διάθεση να συζητήσουμε τα ζητήματα και, παρά τους προβληματισμούς τους οποίους είχαμε για το άρθρο 14, δεν μιλάω για τα υπόλοιπα άρθρα, τα είπαμε εκτενώς στις προηγούμενες συνεδριάσεις και θα τα πούμε και στην Ολομέλεια, παρά τους νομικούς μας προβληματισμούς, τις επιφυλάξεις μας, τις οποίες θέσαμε και με τις οποίες, όπως είδατε, και ένα μεγάλο κομμάτι των φορέων τόσο η Ολομέλεια των Δικηγορικών Συλλόγων ήταν ακόμα πιο επιφυλακτική και πιο αυστηρή και, νομικά, θεωρώ ότι ήταν αρτιότατη η δική τους τοποθέτηση, αλλά και ο εκπρόσωπος της Ένωσης Δικαστών και Εισαγγελέων έθεσε μία σειρά από επιφυλάξεις, τις οποίες και εμείς είχαμε εκθέσει στις προηγούμενες συνεδριάσεις και συνεχίζουμε να προβληματιζόμαστε και προβληματιζόμαστε κυρίως για την ουσία.

Ακόμα και οι φορείς, οι οποίοι θεώρησαν το άρθρο 14 ως θετική διάταξη χωρίς πολλές επιφυλάξεις και μιλάω για την εκπρόσωπο του Συνηγόρου του Πολίτη και την εκπρόσωπο της Ένωσης Εισαγγελέων, οι επιφυλάξεις της ως προς τη χρησιμότητα, τελικά, στο πώς θα υλοποιηθεί και τι αποτελέσματα πραγματικά θα έχει η συγκεκριμένη διάταξη, ήταν νομίζω στον πυρήνα της δικής τους λογικής και εμάς μας προβληματίζει πάρα πολύ και θα κάνουμε σήμερα μία πρόταση σε δύο πολύ βασικά κομμάτια.

Αφού, μάλλον, έχετε επιλέξει να μη δούμε το ζήτημα έτσι όπως το έθεσε ο εκπρόσωπος της Ένωσης Δικαστών και Εισαγγελέων με τα αντίγραφα άσκησης ποινικής δίωξης, επειδή τα θεωρείτε αναποτελεσματικά, το ακούω, δεν θα επιμείνω σε αυτό, αφού θα πάμε στο ποινικό μητρώο, υπάρχουν δύο μεγάλοι κίνδυνοι, όχι μόνο αναποτελεσματικότητας, αλλά και υπέρμετρης αυστηρότητας, τελικά, σε ανθρώπους, οι οποίοι μπορεί, τελικά, να έχουμε τα αντίθετα αποτελέσματα από τα οποία, σύμφωνα με τις Αιτιολογικές Εκθέσεις, προσπαθούμε να προστατεύσουμε και μιλάω για τα δύο συγκεκριμένα προβλήματα.

Το ένα είναι ότι έτσι όπως έρχεται η διάταξη, φαίνεται, από τη στιγμή που δεν αλλάζει το 569 για τις εξαιρέσεις των δελτίων ποινικού μητρώου γενικής χρήσης, ότι η καταγραφή της δ΄ περίπτωσης που εισάγεται θα καταγράφεται και στα γενικής χρήσης και όχι μόνο στα δικαστικής κρίσης. Δυστυχώς, αυτό θα δημιουργήσει σε πάρα πολλά προβλήματα, γιατί, όπως ξέρετε, τα γενικής χρήσης μπορούν να προσκομιστούν σχεδόν παντού και αυτό που είπε η αξιότιμη Εισαγγελέας, όταν την ακούσαμε στους φορείς, δεν είναι ότι είναι μόνο οι δικαστικές αρχές, προφανώς, μπορούν και τα ιδιωτικά Σωματεία, σας το είπε και ο Πρόεδρος του Δικηγορικού Συλλόγου Πειραιά, να ζητάνε αντίγραφο ποινικού μητρώου, για να κάνουν έναν φυσιολατρικό Σύλλογο. Το ξέρουμε αυτό και θα γράφεται στο γενικής χρήσης η άσκηση ποινικής δίωξης ακόμα και για επουσιώδη αδικήματα που απευθύνονται σε παιδιά, όπως η ενδοοικογενειακή απειλή ή όπως πολύ μικρής απαξίας που βγαίνουν τελικά, γιατί έχουμε σωρηδόν κατηγορίες κατά συμπολιτών μας στα πλαίσια διαζυγίων, τα οποία, δυστυχώς, όπως ξέρετε, είναι πολύ συχνά στην πρακτική των δικαστηρίων μας.

 Εμείς θα λέγαμε, σαν πρόταση, ότι θα μπορούσε, πράγματι, και να αξιοποιηθεί και η προηγούμενη δουλειά του Υπουργείου Δικαιοσύνης που, με μεγάλη ευκολία, μας είπε ο Υπουργός στην προηγούμενη συνάντηση ότι δεν είχε γίνει τίποτα επί ΣΥΡΙΖΑ, εμείς, αντιθέτως, επειδή σας είπα ότι η Γενική Γραμματέα Αντεγκληματικής Πολιτικής είχε προχωρήσει ενδελεχώς σε μία μεγάλη μελέτη και για τα συγκεκριμένα ζητήματα και την οποία την έχει παρουσιάσει και στο Ευρωπαϊκό Κοινοβούλιο, θα μπορούσαν να αξιοποιηθούν, να υπάρξει, δηλαδή, τρίτη κατηγορία ποινικού μητρώου ειδικά για τις ποινικές διώξεις, οι οποίες προβλέπονται.

 Ούτως η άλλως, δεν είναι μόνο στις καταδίκες. Όπως ξέρετε πολύ καλά, η διάταξη του 569 έχει και άλλες περιπτώσεις που καταχωρούνται στο ποινικό μητρώο. Θα μπορούσε να υπάρχει ειδική μεν κατηγορία, ειδικό αντίγραφο, δηλαδή, ποινικού μητρώου. Και εκεί, όμως, πρέπει να συνοδευτεί υποχρεωτικά, αν θέλουμε να έχουμε αποτέλεσμα και όχι να το κάνουμε μόνο και μόνο για να πούμε ότι κάτι κάναμε, αν δεν το κάνουμε μόνο για επικοινωνιακούς λόγους, με την υποχρέωση προσκόμισης σε όλα τα επαγγέλματα, στα οποία, πράγματι, δεν θα μπορούν οι άνθρωποι αυτοί, εφόσον έχουν κατηγορηθεί ακόμα και να καλύπτονται, δεν θα μπορούν να έχουν εργασία, δεν θα μπορούν να απασχοληθούν εκεί. Είναι σαφές αυτό.

Και γιατί το λέω αυτό; Γιατί, έτσι όπως είναι τώρα, ακόμα και να το βάλουμε στο γενικής χρήσης, αν στην πρόβλεψη, παραδείγματος χάρη, για άδεια προπονητή, δεν προβλέπει κώλυμα ποινικής δίωξης. Εκεί, πρέπει να το βάλουμε. Ας μην μπει στο 569. Δεν είναι τροποποίηση του Κώδικα μόνο. Είναι ένα κομμάτι η τροποποίηση του Κώδικα και πώς θα αλλάξει. Μπορούμε να συμπεριλάβουμε διάταξη ότι, υποχρεωτικά, τα συγκεκριμένα δελτία θα προσκομίζονται σε περιπτώσεις απασχόλησης επαγγελμάτων που έχουν να κάνουν με ανήλικους.

Επειδή, αν θέλουμε, πράγματι, να πετύχουμε πράγματα, γιατί μας τα είπε αρκετά ο Υπουργός στην προηγούμενη συνεδρίαση, η αποτελεσματικότητα, ξέρετε, κρίνεται και από τα μετρήσιμα μεγέθη. Και, δυστυχώς, τα μετρήσιμα μεγέθη δεν δικαιώνουν την πολιτική της Κυβέρνησης αυτά τα τρία χρόνια. Πάρα πολλά σκάνδαλα ανηλίκων, το ξέρετε πάρα πολύ καλά, έχουν ανακύψει αυτή την περίοδο. Άρα, «να μας κουνάει το δάχτυλο» ο Υπουργός, ο κ. Τσιάρας, και να μας λέει πόσο καλά τα έχουμε πάει ως Κυβέρνηση τα τελευταία τρία χρόνια στην αντιμετώπιση της εγκληματικότητας κατά των παιδιών, πάει πολύ.

 Όπως, πάει πάρα πολύ «να μας κουνάει το δάχτυλο» για Κράτος Δικαίου και για νομοθέτηση Κράτους Δικαίου ο συγκεκριμένος Υπουργός που, σήμερα, συνυπογράφει μαζί με τον κ. Γεραπετρίτη ένα σχέδιο νόμου, το οποίο έβγαλε σε διαβούλευση, δήθεν για να εξισορροπηθεί το νομικό πλαίσιο για τις υποκλοπές.

Και, τελικά, αυτό που κάνει είναι να πηγαίνει τρία χρόνια πίσω την ενημέρωση των πολιτών και ιδίως των πολιτικών προσώπων οι οποίοι έχουν παρακολουθήσει, προφανώς, «για να πετάξουμε την μπάλα μακριά» και να μπούμε σε μια προεκλογική περίοδο, στην οποία ο κ. Ανδρουλάκης, παραδείγματος χάρη, ή όποιος άλλος ανακύψει τις επόμενες ημέρες ότι παρακολουθείτο, δήθεν νόμιμα, επειδή είχε την συνυπογραφή της Εισαγγελέως, κυρίας Βλάχου, να μην ξέρει για ποιο λόγο παρακολουθήθηκε.

Αυτά νομίζω δεν είναι ούτε σοβαρή νομοθέτηση, ούτε περιποιούν τιμήν έναν Υπουργό, ο οποίος μας λέει ότι ενδιαφέρεται για τη διασφάλιση του Κράτους Δικαίου και για τους κανόνες της δημοκρατίας στην έννομη τάξη μας.

Σας ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κι εγώ σας ευχαριστώ, κύριε Χατζηγιαννάκη. Ο Υπουργός, βέβαια, δεν είναι παρών σήμερα, αλλά, στην Ολομέλεια, φαντάζομαι, θα δοθούν διευκρινίσεις και απαντήσεις σε όλα τα θέματα.

Τον λόγο έχει η Ειδική Αγορήτρια του Κ.Κ.Ε., κυρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του Κ.Κ.Ε.):** Με συγχωρείτε, δεν ήμουνα στην αίθουσα και δεν ξέρω αν κατέθεσε ο κ. Υπουργός κάποια νομοθετική βελτίωση.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Όχι, δεν κατατέθησαν νομοθετικές βελτιώσεις.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του Κ.Κ.Ε.):** Επειδή έχουμε, μέχρι τώρα, εκφράσει τους προβληματισμούς μας και για τον βασικό κορμό του νομοσχεδίου, αλλά, κυρίως, και γύρω από το επίμαχο άρθρο που έχει απασχολήσει περισσότερο τη συζήτηση, σήμερα, θα θέλαμε να ακούσουμε αν έχει οποιεσδήποτε σκέψεις το Υπουργείο, για να τροποποιήσει κάτι και, με βάση τους προβληματισμούς που ακούστηκαν και στην ακρόαση των φορέων, αλλά και με τις τοποθετήσεις που κάναμε στις προηγούμενες συνεδριάσεις.

Γιατί, κυρίως, είναι δεδομένο ότι συμφωνούμε με την ανάγκη προστασίας των παιδιών και της ανηλικότητας, δεν υπάρχει καμία τέτοια αμφιβολία.

 Συμφωνούμε με την προστασία τους από ανθρώπους που έχουν τέτοιες συμπεριφορές, δηλαδή, ότι σε καμία περίπτωση αυτοί δεν θα έπρεπε να έρχονται σε επαφή σε χώρους εργασίας κ.λπ. με τα παιδιά. Φυσικά, η ανάγκη προστασίας των ανήλικων παιδιών απαιτεί ένα πολύ ευρύτερο πλαίσιο μέτρων, στα οποία δεν δείχνουν την ίδια σπουδή η Κυβέρνηση για να τα περιλάβει και να τα υλοποιήσει, να τα κάνει πράξη, που θα μπορούσαν να ανακουφίσουν και να προστατεύσουν, στον βαθμό που είναι δυνατόν, βεβαίως, σε αυτές τις σημερινές συνθήκες και σε όλο το σύστημα, να αποτελέσουν ένα μεγαλύτερο πλέγμα προστασίας γι’ αυτά τα παιδιά.

 Θα τοποθετηθούμε αναλυτικότερα και στην Ολομέλεια αφού δούμε εάν υπάρχουν και οποιεσδήποτε αλλαγές στο άρθρο και συνολικά στο νομοσχέδιο. Έχουμε εκφράσει τον προβληματισμό μας για το κατά πόσο μια σωστή στόχευση υλοποιείται με τον τρόπο αυτό και για τα προβληματικά στοιχεία που υπάρχουν στο άρθρο, που αφορούν και την ίδια τη λειτουργία και τον χαρακτήρα του Ποινικού Μητρώου. Έχουμε τους προβληματισμούς αν τα ίδια αποτελέσματα θα μπορούσαν με καλύτερο τρόπο να επιτευχθούν μέσω άλλων διαδικασιών που υπάρχουν που προβλέπονται και θα μπορούσαν απλά να επεκταθούν και στους επαγγελματικούς χώρους που θέλουν να αξιοποιηθούν, όπως την αναζήτηση του πιστοποιητικού ποινικής δίωξης. Να μην τα επαναλάβω, τα είπαμε και στην προηγούμενη τοποθέτηση.

Νομίζω το ζήτημα είναι αν πραγματικά η Κυβέρνηση θα πάρει ένα συνολικό πλέγμα μέτρων για την προστασία της ανηλικότητας ή αν θα οδηγηθούμε τελικά στο να κάνουμε τουφεκιές στον αέρα με αποσπασματική νομοθέτηση που, μάλλον, άλλα προβλήματα θα ανοίξει από το να τα αντιμετωπίσει, όπως αυτά που επισημάνθηκαν και από μερίδα των φορέων. Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης):** Κύριε Υπουργέ, κυρίες και κύριοι συνάδελφοι, σήμερα, έχουμε μία Οδηγία της Ευρωπαϊκής Ένωσης, η οποία ενσωματώνεται στην εθνική έννομη τάξη. Είναι αυτή η οποία αφορά την ανταλλαγή πληροφοριών σχετικά με τους υπηκόους τρίτων χωρών και όσον αφορά το Ευρωπαϊκό Σύστημα Πληροφοριών Ποινικού Μητρώου. Εδώ, χωρίζεται το νομοσχέδιο σε δύο μέρη.

 Στο δεύτερο μέρος, τα είπαμε και νομίζω και κατά τη διάρκεια και της επί των άρθρων συζήτησης, αφού και αυτό που αφορά τους συμβολαιογράφους, δηλαδή, προσδιορισμό κενών θέσεων, διατίθενται κατά έτος και οι οποίες καλύπτονται είτε μέσω μεταθέσεων είτε μέσω διαγωνισμού, λύθηκε, αφού οι ίδιοι ζήτησαν αυτό το οποίο αναφέρεται στο νομοσχέδιο. Άρα, λοιπόν, το νομοσχέδιο, στο δεύτερο μέρος, είναι προς τη σωστή κατεύθυνση.

Πάμε, τώρα, στο πρώτο μέρος του παρόντος, όπου κυρώνεται η Οδηγία. Κύριε Υπουργέ, είναι η αλήθεια ότι πρέπει να κάνουμε τα πάντα για την προστασία της ανηλικότητας. Το τελευταίο χρονικό διάστημα, έχει πάρει μορφή καταιγίδας. Αυτό το οποίο συμβαίνει στην πατρίδα μας δεν ξέρω κατά πόσο είναι τόσο έντονο σε άλλες χώρες της Ευρωπαϊκής Ένωσης, πάντως, εδώ, έχει ξεπεράσει το κόκκινο. Οι παιδοβιασμοί, οι επιθέσεις εναντίον ανηλίκων, αυτά τα οποία ακόμα γίνονται και στα σχολεία μέσα ή έξω από αυτά, αυτό το οποίο γίνεται σε οικογένειες, να βλέπουμε ο μπαμπάς να βιάζει τα παιδιά του, να κακομεταχειρίζονται τα παιδιά του, να τα βγάζει στο πεζοδρόμιο τα παιδιά του είναι ανήκουστο και αυτό το οποίο πρέπει να κάνουμε είναι να τα προφυλάξουμε. Άκουσα με προσοχή και τους φορείς. Η Ολομέλεια των Δικηγορικών Συλλόγων έχει ένα δίλημμα μεγάλο. Θα μου πείτε αυτό το δίλημμα δεν υπάρχει σε όλους μας, δηλαδή, το τεκμήριο της αθωότητας; Πρέπει να υπάρχει;

Θα μου πείτε, αυτό το δίλημμα δεν υπάρχει σε όλους μας; Λογικό. Δηλαδή, το τεκμήριο της αθωότητας πρέπει να υπάρχει; Προφανώς και δεν αρνείται κανένας το τεκμήριο αθωότητας σε κανέναν εκτός από τους καθ’ ομολογία ανθρώπους, οι οποίοι έχουν εγκληματήσει. Δηλαδή, δεν μπορεί να πει κανένας ότι ο Αναγνωστόπουλος, ο οποίος σκότωσε με τέτοιο μίσος τη σύζυγό του, μια νεαρή κοπέλα 20 χρόνων και κρέμασε ένα σκυλάκι, δεν έχει ομολογήσει. Ομολόγησε και πρέπει, προφανώς, να είναι και από την έναρξη της ποινικής δίωξης γραμμένος στο Ευρωπαϊκό Μητρώο Ποινικών Διώξεων. Το ίδιο γίνεται και με ανθρώπους, οι οποίοι έχουν ομολογήσει και έχουν πάρει την άγουσα προς τη φυλακή. Άκουσα, λοιπόν, τους φορείς και μου έκανε εντύπωση η Ολομέλεια των δικηγορικών συλλόγων, ενώ οι ενώσεις των εισαγγελέων ήταν πιο ξεκάθαρες. Δηλαδή, οι εισαγγελείς θέλουν να υπάρχει αυτή η ενημέρωση, η πληροφορία πρέπει να έρχεται ταχύτατα. Θα μου πείτε, έχουμε να βάλουμε στη ζυγαριά, από τη μια μεριά, το τεκμήριο της αθωότητας και, από την άλλη μεριά, το δημόσιο συμφέρον και την προστασία της ανηλικότητας. Θέλετε την άποψη τη δική μας, της Ελληνικής Λύσης; Νομίζω ότι το δημόσιο συμφέρον και η προστασία του παιδιού, του μικρού παιδιού, προηγείται.

Εάν μπορεί κάποιος από τους συναδέλφους, από αυτό εδώ το βήμα, να πει, να τεκμηριώσουμε ότι πρέπει το τεκμήριο της αθωότητας να είναι πιο βαρύ και πρέπει να προηγείται της προστασίας του παιδιού, τότε να το συζητήσουμε. Νομίζω, όμως, ότι κανένας δεν το λέει αυτό. Άρα, το νομοσχέδιο είναι προς τη σωστή κατεύθυνση και είναι λογικό και πάντα, δεν το λέω ούτε από πλευράς νομικής, δεν είμαι δικηγόρος, όπως δεν είναι δικηγόρος και ο Υπουργός, έχει, βεβαίως, ανθρώπους δίπλα του, οι οποίοι τον συμβουλεύουν, αυτό το οποίο είπαν οι δικηγορικοί σύλλογοι, άκουσα και τον σεβαστό, καθ’ όλα έγκριτο, νομικό, το γνωρίζει, πολλές φορές του το έχω πει, τον κ. Λάππα, ο οποίος είπε, όχι, ρε παιδί μου, δεν γίνεται έναν άνθρωπο να τον καταδικάσουμε ευθύς εξαρχής. Δεν καταδικάζεται κανένας, κανένας δεν καταδικάζεται.

Θα μου πείτε, τώρα, εάν κάποιος μηνυθεί από τη γυναίκα του ή από έναν γνωστό του, όπου έχουν διαφορά προβλήματα και μηνυθεί για τέτοιο θέμα και ασκηθεί ποινική δίωξη και προφυλακισθεί και γραφθεί, δεν θα είναι άδικο; Ναι, θα είναι άδικο, όμως, πρώτον, κυρίως στους κατ’ ομολογία δράστες, δεν είναι καθόλου άδικο. Δεύτερον, καλύτερα να αδικήσουμε κάποιον και, εν συνεχεία, και εδώ πέρα τώρα είναι και η δικαιοσύνη, κύριε Υπουργέ, και το λέω και στους εισαγγελείς, οι οποίοι παρίστανται, πρέπει να έχουμε γρήγορες διεκπεραιώσεις της δίκης σε αυτούς τους τομείς, τουλάχιστον να μπορούμε γρήγορα γρήγορα να ξεκαθαρίσουμε είναι ένοχος ή δεν είναι; Αυτό, εάν το προσέξουμε και αν το καταφέρουμε, να προηγούνται αυτές οι δίκες, διότι, προφανώς, δεν είναι οι μόνοι αυτοί οι οποίοι θα αναγράφονται, είναι και άλλα άρθρα. Το άρθρο 14 είναι σημαντικό. Πρέπει, λοιπόν, όπως είπαμε, να το ζυγίσουμε. Πρέπει να προφυλάξουμε τα παιδιά μας και η Ελληνική Λύση έχει προτείνει και άλλες δράσεις.

 Πρώτον, κύριε Υπουργέ και επιμένουμε σε αυτό και το λέω και σε όλο το ακροατήριο, πρέπει η εκτέλεση των ποινών να συνάδει με την απόφαση των ποινών. Εάν δεν το κάνουμε αυτό, καμία ποινή δεν δρα κατασταλτικά, δεν δρα τρομοκρατικά. Η ποινή, τι είναι; Δεν είναι μόνο για σωφρονισμό, είναι για τρόμο, για φόβο, να φοβηθεί ο άλλος να μην το ξανακάνει. Ακούστε με, κύριε Χατζηγιαννάκη, εγώ μιλώ ως ένας γονέας, ο οποίος είναι έξω στον δρόμο, δεν μιλάω ως Βουλευτής αυτή τη στιγμή, ελάτε στη θέση ενός ανθρώπου ο οποίος ακούει ξαφνικά ότι το παιδί του έχει κακομεταχειρισθεί, έχει βιασθεί, έχει ταλαιπωρηθεί από κάποιον παλιάνθρωπο, κάποιο τέρας. Πέστε μου, σας παρακαλώ, ποια θα είναι η αντίδρασή του; Η πρώτη αντίδρασή του δεν είναι μήπως είναι αθώος αυτός που το έκανε. Η πρώτη αντίδραση είναι πώς θα τιμωρηθεί. Όταν, λοιπόν, αποφασίσει το δικαστήριο, κύριε Χατζηγιαννάκη, και το λέω σε εσάς επειδή μου απαντήσατε, εγώ λέω μια απλή απόφαση του δικαστηρίου, βγαίνει, τελεσιδικεί και λέει ισόβια δεσμά, τα 18 χρόνια είναι ικανά να τρομοκρατήσουν κάποιον άλλον επίδοξο παιδοβιαστή; Δεν είναι. Αυτή είναι η άποψή μας, ισόβια σημαίνει ισόβια.

Επειδή, προφανώς, ο καθένας μπορεί να έχει τις αντιρρήσεις του και τις απόψεις του, εγώ ρωτάω το εξής. Γιατί, λοιπόν, η ποινή να μην είναι 18 χρόνια, αφού θα εκτίσει 18 χρόνια; Να το κάνουμε και έτσι; Να πούμε ότι η ποινή γι’ αυτό το αδίκημα θα είναι 18 χρόνια, αλλά 18 χρόνια θα εκτιθούν, η έκτιση της ποινής πρέπει να είναι σύμφωνα με την απόφαση της ποινής. Αυτό είναι το πρώτο που λέμε, όταν λέμε ισόβια σημαίνει ισόβια, όταν λέμε 20 χρόνια σημαίνει 20 χρόνια και δεν σημαίνει ούτε μεροκάματα για τέτοια ειδεχθή εγκλήματα, για τέτοια ειδεχθή εγκλήματα επαναλαμβάνω.

Ανάπτυξη κοινωνικών δομών. Οπωσδήποτε, για να μπορέσει γρήγορα η οικογένεια να προφυλάξει το παιδί, δομές και στους δήμους και στην περιφέρεια και στο κράτος.

Έχουμε μια άλλη πρόταση, να ενταχθούν μαθήματα τέτοια στα δημοτικά και στα γυμνάσια, υποχρεωτικά.

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Έχει γίνει, στα εργαστήρια δεξιοτήτων.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης):** Ακόμα καλύτερα, κύριε Υπουργέ, άμα έχει γίνει, ακόμα καλύτερα. Και, βέβαια, να ενημερώνονται σε τακτικά χρονικά διαστήματα και οι σύλλογοι των γονέων και κηδεμόνων. Να γίνονται ειδικά μαθήματα για τους γονείς και τους κηδεμόνες. Πρέπει να κάνουμε κάτι. Όταν λέμε ότι πρέπει να κάνουμε κάτι ,πρέπει να κάνουμε χειροπιαστά πράγματα, ένα, δύο, τρία, αυτά προτείνει η Ελληνική Λύση. Επίσης, οι δίκες γι’ αυτές τις περιπτώσεις να είναι ταχύτατες.

Στο άρθρο 14, υπάρχουν ορισμένα προβλήματα, τα οποία μπορεί να υπάρξουν και να τα δούμε στον δρόμο, αλλά πρέπει να ενημερώνονται τα κράτη, ποιοι είναι αυτοί οι οποίοι συλλαμβάνονται για τέτοια αδικήματα.

Στο άρθρο 14, προστίθεται, ως περίπτωση εγγραφής στο δελτίο ποινικού μητρώου του άρθρου 569 του Κώδικα Ποινικής Δικονομίας, κάθε ποινική δίωξη που ασκείται για τα εγκλήματα που προβλέπονται στα άρθρο 299, 306, 312, 323α, 324, τα οποία αναφέρονται στην αντιμετώπιση της ενδοοικογενειακής βίας, όταν τα εγκλήματα της εισαγόμενης ρύθμισης στρέφονται εις βάρος ανήλικου μέχρι της αμετάκλητης εκδίκασης της απόφασης.

Πρόκειται, προφανώς, το είπαμε και από την πρώτη στιγμή, για μία αυστηρή ρύθμιση, όμως στην οποία προβλέπεται έγγραφη ακόμα και από το στάδιο της ποινικής δίωξης, όμως, δυστυχώς, κατά την άποψή μας, είναι αναγκαία. Πρέπει να σταματήσουμε τα νοσηρά αυτά φαινόμενα της εγκληματικότητας, της δολοφονίας των ανθρώπων, οι οποίοι δρουν σε συμμορίες, καταστρέφουν τον κοινωνικό ιστό και, βέβαια, να προστατεύσουμε την ανηλικότητα.

Η Ελληνική Λύση επιφυλάσσεται. Είπαμε πολλές φορές ότι είναι προς τη σωστή κατεύθυνση και αύριο, στην Ολομέλεια, θα μιλήσουμε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η κυρία Γιαννακοπούλου.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ (Ειδική Αγορήτρια του Κινήματος Αλλαγής):** Άκουσα με προσοχή τους φορείς και την συζήτηση, η οποία έχει διεξαχθεί όλες αυτές τις ημέρες στις επιτροπές και, βεβαίως, όλοι σε αυτήν την αίθουσα συμφωνούμε ότι είναι απόλυτη προτεραιότητα, προκειμένου να κάνουμε τις σωστές, τις καίριες εκείνες παρεμβάσεις, σε ό,τι αφορά στην προστασία των ανηλίκων, στην προστασία των παιδιών μας. Νομίζω ότι αυτό ιδιαίτερα, αν θέλετε, επιτείνεται και μέσα στην παρούσα συγκυρία, αν αναλογιστούμε όλα αυτά τα περιστατικά, τα οποία έχουν έρθει στο φως της δημοσιότητας, όλα αυτά τα πραγματικά ανατριχιαστικά περιστατικά και, δυστυχώς, δεν είναι μόνο αυτά. Φαίνεται, όμως, να σπάει ένα απόστημα όλο αυτό το χρονικό διάστημα, να σπάει το πέπλο της σιωπής και να καταγγέλλονται ολοένα και πιο συχνά φαινόμενα κακοποίησης ανηλίκων και αυτό είναι πάρα πολύ σημαντικό και όλη αυτή η πολύ μεγάλη προσπάθεια, η οποία γίνεται και πρέπει να συνεχιστεί, να βοηθήσουμε όλοι να σπάσει αυτό το πέπλο της σιωπής.

 Γιατί όλοι αισθανόμαστε, όλοι κατανοούμε, όλοι βλέπουμε και νιώθουμε ότι μιλάμε, πλέον, για ένα κοινωνικό φαινόμενο με πάρα πολύ μεγάλες διαστάσεις, για ένα κοινωνικό φαινόμενο, το οποίο έχει, κυριολεκτικά, πλέον, τα χαρακτηριστικά μιας πανδημίας.

Τώρα, με το σχέδιο νόμου το οποίο συζητούμε όλες αυτές τις ημέρες στις Επιτροπές, καταρχάς, επιχειρείται η ενσωμάτωση στην εθνική έννομη τάξη της Οδηγίας 2019/884, τροποποιώντας τον αντίστοιχο νόμο του 2016, με σκοπό την αποτελεσματική ανταλλαγή πληροφοριών, σχετικά με τις καταδίκες υπηκόων τρίτων χωρών μέσω του ECRIS ή αλλιώς του Ευρωπαϊκού Συστήματος Πληροφοριών Ποινικού Μητρώου.

Ο πρώτος στόχος αυτής της Οδηγίας είναι η οργάνωση, η διευκόλυνση ανταλλαγής πληροφοριών, οι οποίες υπάρχουν στα ποινικά μητρώα μεταξύ των κρατών – μελών. Βεβαίως, αυτό είναι κάτι πολύ σημαντικό, είναι πάρα πολύ χρήσιμο, είναι κάτι το οποίο μπορεί να εμπεδώσει ακόμα περισσότερο το αίσθημα ασφάλειας και δικαιοσύνης στις χώρες της Ευρωπαϊκής Ένωσης. Με αυτόν τον τρόπο, καταδικαστικές αποφάσεις κράτους - μέλους για ποινικά αδικήματα πολιτών τρίτων χωρών, θα μπορούν με έναν εύκολο και άμεσο τρόπο, να γνωστοποιούνται στα άλλα κράτη - μέλη και εφόσον οι πληροφορίες αυτές χρειαστούν, εξασφαλίζοντας ότι κάθε απόσπασμα ποινικού μητρώου που ζητείται από υπήκοο τρίτης χώρας, συμπληρώνεται κατά περίπτωση, με πληροφορίες από άλλα κράτη – μέλη.

Αντικειμενικά, στο επίκεντρο όλης της κουβέντας - και δικαίως - είναι το λεγόμενο άρθρο 14, για τα στοιχεία δελτίων ποινικού μητρώου, τροποποίηση της παραγράφου 3 του άρθρου 569 του Κώδικα Ποινικής Δικονομίας, ουσιαστικά, για τη δημιουργία ενός ειδικού ποινικού μητρώου για τα αδικήματα τα οποία αναφέρονται.

Για να επανέλθω στο θέμα της εισαγωγής, απέναντι στη γάγγραινα, η οποία υπάρχει για την παιδική κακοποίηση - και αυτό το τόνισα πολλές φορές και το τόνισα και στην εξέταση των φορέων, κύριε Πρόεδρε - δεν αρκεί, απλά, ούτε να σοκαριζόμαστε, ούτε απλά να καταγγέλλουμε, ούτε απλά να δηλώνουμε τη θλίψη μας, κάθε φορά που μαθαίνουμε ένα τέτοιο περιστατικό και βεβαίως, σε καμία περίπτωση όλα αυτά τα πράγματα να γίνονται ένα τμήμα της κομματικής αντιπαράθεσης. Αυτό θα ήταν ένα τεράστιο λάθος.

Είναι αναγκαίο να προβούμε σε πράξεις άμεσα. Να δράσουμε. Να ευαισθητοποιήσουμε την κοινωνία. Να ξαναδούμε τις κοινωνικές δομές. Να ξαναδούμε τους τρόπους προστασίας των ανηλίκων μέσα από ένα ολιστικό σχέδιο, όπως λέμε διαρκώς. Και χρειάζεται, βέβαια, ένας καλόπιστος διάλογος, προκειμένου να μπορέσουμε να καταλήξουμε σε αυτό το πολύπλευρο πλαίσιο αντιμετώπισης της κακοποίησης.

Πιστεύουμε ότι χρειάζεται, λοιπόν, όλες οι πολιτικές δυνάμεις να μπορέσουμε να συνεργαστούμε πραγματικά και καλοπροαίρετα, προκειμένου να αντιμετωπιστεί αυτό το μείζον κοινωνικό θέμα και φαινόμενο. Είναι μία διάταξη η οποία, βεβαίως και είναι προς την θετική κατεύθυνση, αν την πάρουμε ως ένα τμήμα όλου αυτού του ψηφιδωτού των δράσεων που πρέπει να κάνουμε και να κάνουμε άμεσα, προκειμένου να μπορέσουμε να κάνουμε ένα πλέγμα προστασίας για τους ανηλίκους.

Βεβαίως, αυτό είναι πάρα πολύ σημαντικό και βεβαίως, αυτό είχε ζητηθεί και από το ΠΑΣΟΚ, μέσω του επικεφαλής της κοινοβουλευτικής ομάδας, στη συζήτηση η οποία είχε γίνει για το εθνικό σχέδιο δράσης - η κυρία Ράπτη, η οποία μας ακούει, νομίζω ότι το θυμάται - και ήταν στις προτάσεις που κατέθεσε ο κ. Κατρίνης. Είναι, λοιπόν, πάρα πολύ σημαντικό.

Εγώ θέλω να σας υπενθυμίσω ότι το ΠΑΣΟΚ, ειδικά για όλα αυτά τα ζητήματα, προσέρχεται σε τέτοιες συζητήσεις με διάθεση συνεννόησης και με πνεύμα συμμετοχής, σε μια εθνική προσπάθεια για την προστασία των παιδιών μας, για την προστασία όλων των παιδιών, τα οποία ζουν και μεγαλώνουν στη χώρα. Αυτό νομίζω αποδεικνύεται διαρκώς, αποδείχθηκε και στη συζήτηση για το εθνικό σχέδιο αντιμετώπισης της σεξουαλικής κακοποίησης των παιδιών.

Κλείνοντας, κύριε Πρόεδρε, επαναλαμβάνω ότι χρειαζόμαστε ένα κράτος που θα διαθέτει όλα τα κατάλληλα και απαραίτητα εργαλεία, τα οποία, κυρίως, να προλαμβάνουν τέτοια εγκλήματα και κυρίως, να εντοπίζουν έγκαιρα τέτοιες άθλιες συμπεριφορές. Αυτό είναι το χρέος μας. Αυτό είναι το χρέος απέναντι στην πατρίδα μας, απέναντι στην κοινωνία μας και κυρίως, απέναντι στα παιδιά μας. Άρα, λοιπόν, είναι σημαντικό, όσοι βρισκόμαστε σε αυτή την αίθουσα, να συνηθίσουμε να αποδεχόμαστε ότι είναι θετικό, ανεξάρτητα από το ποιος το λέει ή ποιος το γράφει.

Γιατί, αν θέλετε, έχει σημασία ή σημασία πρέπει να έχει, κύριε Πρόεδρε, κύριοι Υπουργοί, όχι ποιος λέει κάτι, αλλά τι είναι αυτό, εάν αυτό το οποίο λέει είναι σωστό, αν βοηθάει την πατρίδα, τους πολίτες και νομίζω ότι αυτό πρέπει να γίνει κοινό βίωμα, πόσο μάλλον όταν έχει να κάνει με το πιο πολύτιμο τμήμα της κοινωνίας μας, τα παιδιά μας, κάτι το οποίο πρέπει να είναι πολύ μακριά από οποιαδήποτε κομματική αντιπαράθεση.

Σας ευχαριστώ πάρα πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε, κυρία Γιαννακοπούλου, και θα ολοκληρώσουμε με την Ειδική Αγορήτρια του ΜέΡΑ25, την κυρία Μαρία Απατζίδη, πού έχει τον λόγο για τις δικές της καταληκτικές παρατηρήσεις στο νομοσχέδιο.

**ΜΑΡΙΑ ΑΠΑΤΖΙΔΗ (Ειδική Αγορήτρια του ΜέΡΑ25):** Κύριε Πρόεδρε, κύριοι Υπουργοί και κυρίες και κύριοι συνάδελφοι, το νομοσχέδιο που συζητάμε σήμερα στη β΄ανάγνωση, στην ουσία, ενσωματώνει μια Οδηγία, την 2019/884 και, ουσιαστικά, η συζήτηση σήμερα είναι μονοθεματική, εννοώ ως προς το άρθρο 14, το πολυσυζητημένο άρθρο 14, το οποίο τροποποιεί την παράγραφο 3 του άρθρου 569 του Κώδικα Ποινικής Δικονομίας, ώστε να προβλέπεται η εγγραφή στα δελτία ποινικού μητρώου κάθε ποινικής δίωξης που ασκείται σύμφωνα με το άρθρο του Ποινικού Κώδικα, εφόσον αυτά αφορούν στην ανθρωποκτονία με δόλο, την έκθεση σε κίνδυνο, τη σωματική βλάβη αδύναμων ατόμων, την εμπορία ανθρώπων, την αρπαγή ανηλίκων, τα εγκλήματα κατά της γενετήσιας ελευθερίας και τα εγκλήματα οικονομικής εκμετάλλευσης της γενετήσιας ζωής. Δημιουργείται έτσι βάση δεδομένων που περιέχει και τις εκκρεμείς ποινικές διώξεις, με σκοπό την παροχή περαιτέρω εγγυήσεων προστασίας της ανηλικότητας.

Το εν λόγω άρθρο έρχεται σε συνέχεια του σχεδίου για την προστασία ανηλίκων από τη σεξουαλική εκμετάλλευση, στο πλαίσιο της επικοινωνιακής διαχείρισης της άσχημης- της κακής- επικαιρότητας που έχουμε του τελευταίου διαστήματος από την Κυβέρνηση, γιατί όντως βρισκόμαστε εν μέσω ενός καταιγισμού από ειδήσεις, που πραγματικά πρόκειται για πανδημία, για εξαιρετικά απεχθείς και αποτρόπαιες εκφράσεις κακοποίησης σε βάρος ανηλίκων, ενίοτε από τις ίδιες τις οικογένειες, αλλά με συμμετοχή, καθώς φαίνεται, και επιφανών μελών της κοινωνίας που έχουν δεσμούς με την πολιτική ζωή του τόπου.

Μόνο ως τέτοια μπορεί να εκληφθεί η συγκεκριμένη πρωτοβουλία μιας Κυβέρνησης, η οποία Κυβέρνηση, όπως ξέρουμε, εξυπηρετεί συγκεκριμένα συμφέροντα όταν, σε άλλη περίσταση, νομοθετεί την υποχρεωτική συνεπιμέλεια, δηλαδή, την παρουσία κακοποιητικών γονέων στη ζωή των παιδιών. Τίθενται πλέον ζητήματα και για το τεκμήριο αθωότητας. Βεβαίως, όλοι μας μπορούμε να συμφωνήσουμε ότι τα εγκλήματα τα σχετικά με την ανηλικότητα φέρουν ιδιαίτερη μεγάλη απαξία. Υπάρχει, όμως, το θέμα ότι μπορεί να ανοίξει μια επικίνδυνη πόρτα, ώστε να καταστρατηγείται το τεκμήριο αθωότητας και σε άλλες περιπτώσεις. Θέλει προσοχή, νομίζω, το ζήτημα και το θέσανε και άλλοι συνάδελφοι αυτό.

Όπως όλοι ξέρουμε, είναι μια βασική αρχή του Ποινικού Δικαίου ότι δεν πρέπει κάποιος ο οποίος έχει κατηγορηθεί για ένα αδίκημα, οσοδήποτε σοβαρό να θεωρηθεί, εκ προοιμίου, ότι είναι δράστης, αυτό μπορεί να συμβεί μόνο μετά από καταδικαστική απόφαση του δικαστηρίου. Εν προκειμένω, τώρα, καταγράφεται σε μητρώο η δίωξη, ακόμα και χωρίς καταδίκη, αποτελεί, όπως υποστηρίχθηκε κατά την ακρόαση των φορέων, παραβίαση του τεκμηρίου της αθωότητας. Γενικότερα, χρειάζεται προσοχή να μην υπάρξει υπερβολική παραβίαση ευαίσθητων προσωπικών δεδομένων, στο πλαίσιο ενός πολύπλευρου φακελώματος από τους δύσκολους μηχανισμούς που έχουμε στην Ευρωπαϊκή Ένωση, με εργαλειοποίηση του υπαρκτού ζητήματος της εκμετάλλευσης της ανηλικότητας. Είναι, δηλαδή, ανησυχητικό, μήπως επεκταθεί και σε άλλα εγκλήματα που έχουν ιδιαίτερη απαξία, αυτή η καταστρατήγηση του τεκμηρίου της αθωότητας, εντείνοντας έναν αντιδημοκρατικό ολοκληρωτισμό στις κοινωνίες μας.

Βεβαίως, κανείς δεν μπορεί να αρνηθεί ότι η κοινωνία μας, αυτή τη στιγμή, νοσεί, πάσχει. Υπάρχει μια κανονικότητα της βίας και του πόνου, όχι μόνο προς τις γυναίκες, αλλά πλέον και προς τα παιδιά- τα ανήλικα παιδιά- και αυτή πρέπει να σπάσει μέσα από το κατάλληλο νομοθετικό πλαίσιο, οπότε θα πρέπει να δράσει η εκτελεστική εξουσία, αλλά και μέσα από την καθημερινή κινητοποίηση και οργάνωση, την ενημέρωση και συζήτηση των πολιτών. Θα σπάσει μέσα από τη συντονισμένη δράση των πιο καταπιεσμένων και εκμεταλλευόμενων στρωμάτων της κοινωνίας μας, όσων λόγω της ευάλωτης θέσης που βιώνουν το θεσμικό πλαίσιο, αλλά και τον καθημερινό ρατσισμό. Θα σπάσει, τέλος, και μέσα από το ορθωμένο, συλλογικά, γυναικείο ανάστημα, όπως τόσες φορές η ιστορία του γυναικείου κινήματος απέδειξε, ότι μπορεί να πετύχει σημαντικές νίκες. Συνολικά, δηλαδή, να έχουμε μια κοινωνία η οποία θα προασπίζεται τους ανήλικους, αλλά και τις γυναίκες.

Έχουμε όλες και όλοι λόγο να παλέψουμε μαζί κατά της σεξουαλικής εκμετάλλευσης και κακοποίησης, άντρες και γυναίκες ενωμένοι. Ταυτόχρονα, πρέπει να υπάρχουν οι κατάλληλες κοινωνικές υπηρεσίες στα Δημοτικά, τα Γυμνάσια και τα Λύκεια, με την απαραίτητη στελέχωση από ψυχολόγους και κοινωνικούς λειτουργούς που έχουμε έλλειψη εδώ-με τα νούμερα που έχουμε μέχρι στιγμής-γιατί η πρόληψη είναι ίσως περισσότερο σημαντική και από τη νομοθετική επαγρύπνηση, γιατί το θέμα είναι να μην τελεστεί το έγκλημα, να προλάβουμε το έγκλημα. Στα σχολεία μας είναι ελάχιστοι, αυτή τη στιγμή, οι ψυχολόγοι και οι κοινωνικοί λειτουργοί, δεν μπορούν να ανταποκριθούν στο απαιτητικό τους έργο. Υπάρχει μεγάλη ένδεια στις δομές πρόληψης για τα εγκλήματα κατά ανηλίκων, ενώ πάρα πολύ μεγάλη μάστιγα στην κοινωνία μας αποτελεί και η αστυνομική αυθαιρεσία και η διαπλοκή, η οποία αποθαρρύνει να έρθουν στην επιφάνεια οι περιπτώσεις εκμετάλλευσης ανηλίκων.

Κυρίες και κύριοι συνάδελφοι, εμείς, ως ΜέΡΑ25, τοποθετηθήκαμε και στις προηγούμενες ακροάσεις, είπαμε ότι είμαστε θετικοί, αλλά θα δούμε τι θα κάνουμε και στην Ολομέλεια, επιφυλασσόμαστε. Ευχαριστώ πολύ.

Στο σημείο αυτό, γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Θεοχάρης Θεοχάρης (Χάρης), Καππάτος Παναγής, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Ράπτη Ελένη, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Λιβανός Σπυρίδωνας - Παναγιώτης (Σπήλιος), Λοβέρδος Ιωάννης – Μιχαήλ, Μάνη – Παπαδημητρίου Άννα, Δούνια Παναγιώτα (Νόνη), Μπούγας Ιωάννης, Παππάς Ιωάννης, Στυλιανίδης Ευριπίδης, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Κάτσης Μάριος, Λάππας Σπυρίδωνας, Μάλαμα Κυριακή, Ξανθόπουλος Θεόφιλος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Τόλκας Άγγελος, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, (Λιάνα), Κομνηνάκα Μαρία, Μυλωνάκης Αντώνιος, Χήτας Κωνσταντίνος, Απατζίδη Μαρία, Σακοράφα Σοφία και Αδαμοπούλου Αγγελική.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε κυρία Απατζίδη.

Τον λόγο έχει ο κ. Ξανθόπουλος.

**ΘΕΟΦΙΛΟΣ ΞΑΝΘΟΠΟΥΛΟΣ:** Θα μιλήσω μόνον για το άρθρο 14, γιατί, ουσιαστικά, αυτό αποτελεί τον πυρήνα της πολιτικής και ιδεολογικής αντιπαράθεσης, θα έλεγα, και είναι εντυπωσιακό, αν κρίνω από τις ομιλίες που προηγήθηκαν, το πώς όταν καταδεικνύεται και καταστρατηγείται ένα συνεκτικό πλαίσιο προστασίας των ατομικών και κοινωνικών δικαιωμάτων, όπως είναι η ιστορία του ποινικού μητρώου, στην οποία εγγράφονται μόνον αμετάκλητες καταδίκες, και αυτό έγινε ακριβώς γιατί, μέχρι την αμετάκλητη καταδίκη, υπάρχει το τεκμήριο αθωότητας. Και, άρα, με πολλή φειδώ πρέπει να αγγίζουμε αυτά τα ζητήματα, τα οποία ανήκουν στον πυρήνα του φιλελεύθερου δικαστικού συστήματος.

Δέστε τι ακούστηκε προηγουμένως στην αίθουσα, ότι εντάξει, θα γραφεί η ποινική δίωξη κατά κάποιου και αν είναι αθώος, σε βάθος χρόνου, θα αποδειχθεί και δεν πειράζει, σημασία έχει ότι δεν θα προσληφθεί σε μία δουλειά, στην οποία θα μπορούσε να υπάρξει θέμα με κάποιο παιδί και να προσβληθεί η παιδική ανηλικότητα. Δηλαδή, πλήρης αντιστροφή αυτό που λέμε στα νομικά ότι καλύτερα να γλιτώσουν 10 ένοχοι, παρά να καταδικαστεί ένας αθώος. Αυτό που λέτε, δηλαδή, δίνει αφορμή να επικρατήσουν τέτοιες σκέψεις στον δημόσιο διάλογο, ότι εντάξει, μπορεί να σωθεί ο άνθρωπος, σημασία έχει, όμως, ότι από τον αθώο, τελικά, θα περιφρουρηθεί η ανηλικότητα και η παιδική ψυχή.

Τα λέω αυτά, λοιπόν, γιατί ακριβώς θέλουμε να σας πούμε και σας λέμε, και μια σειρά φορέων και εμείς σαν Βουλευτές της Αντιπολίτευσης, ότι, πρακτικά, όπως σας είπε ο κ. Βεργώνης, ο εκπρόσωπος της Ένωσης των Δικαστών και Εισαγγελέων, δεν θα έχει κανένα αποτέλεσμα, διότι αυτό καθ’ αυτό, εάν δεν υπάρξει νομοθετική ρύθμιση, δεν αποτελεί εμπόδιο σε πρόσβαση σε κάποια θέση εργασίας. Τα κωλύματα για τις θέσεις εργασίας καθορίζονται από ειδική νομοθεσία ανάλογα με το επάγγελμα. Δεν μπορεί, δηλαδή, η νομοθεσία για την άδεια προπονητή, αν δεν προβλέπει κώλυμα ποινικής δίωξης ή εγγραφή στο ποινικό μητρώο, δεν μπορεί να αποτελέσει αιτιολογία απόρριψής τους.

Δεύτερον, με τη συνήθη ευκολία της κοπτοραπτικής, τροποποιείτε το 569 του Κώδικα Ποινικής Δικονομίας, αντί να κάνετε μία προσεκτική, κουραστική, θα έλεγα, λεπτομερειακή, επίσης, δουλειά, για να αναδείξετε τις κατηγορίες των επαγγελμάτων που συνέχονται με την παιδική ανηλικότητα και τα κωλύματα που πρέπει να θεσπιστούν για την εύρεση εργασίας σε αυτούς τους τομείς.

Εμείς το κάναμε και, αύριο, θα έχω την ευκαιρία να καταθέσω το πόνημα στα πρακτικά της Ολομέλειας, για να μην υπάρχει αμφιβολία ως προς αυτό. Το έθεσε ο εισηγητής μας. Αναγράφεται η ποινική δίωξη και στο μητρώο γενικής χρήσης. Δηλαδή, το γενικής χρήσης, όπως λέει και το όνομά της, επεκτείνεται σε κάθε χρήση και ο καθένας θα παίρνει ένα πιστοποιητικό ποινικού μητρώου, στο οποίο θα αναγράφεται η ποινική δίωξη, ως μη όφειλε, και η οποία δεν συνέχεται με τη διεκδίκηση εργασίας του αιτούντος. Καταλαβαίνετε, λοιπόν, ότι αυτό το γενικής χρήσης στο ποινικό μητρώο μπορεί να γίνει φέιγ-βολάν για διάφορους λόγους.

Κατά τα ειωθότα, σύμφωνα με την κυβερνητική πρακτική, εκμεταλλεύεστε την τρέχουσα ευαισθησία των πολιτών για να καλύψετε την έλλειψη, την απουσία ενός συγκεκριμένου σχεδίου. Εδώ, ξαναείπα προηγουμένως, θα χρειαζόταν ένα ειδικό, χωριστό τμήμα στις διατάξεις για το ποινικό μητρώο με ειδικού τύπου αντίγραφο, έτσι ώστε να ρυθμίζεται το θέμα. Επίσης, θέλω να σας πω ότι, ακριβώς επειδή έχουμε κάνει κριτική για τον νόμο περί ενδοοικογενειακής βίας, το ν.3500/2066, είναι τόσες οι εντάσεις μεταξύ των ζευγαριών, ώστε ακόμη και το ενδεχόμενο εγγραφής στο ποινικό μητρώο γενικής χρήσης της άσκησης της ποινικής δίωξης, θα μπορεί να αποτελέσει έναν λόγο επιπλέον δικαστικών διενέξεων και διεκδικήσεων.

Τέλος, η μελέτη του Υπουργείου Δικαιοσύνης επί κυβερνήσεως ΣΥΡΙΖΑ με τίτλο «Αόρατες ποινές, ευρωπαϊκή πραγματικότητα και ελληνική προοπτική», με επιμέλεια του Ευτύχη Φυτράκη, του τότε Γραμματέα του Υπουργείου Δικαιοσύνης, είναι ένα χρήσιμο εργαλείο. Αναφέρεται στον εξορθολογισμό των κωλυμάτων επαγγελματικής ένταξης λόγω ποινικής εμπλοκής και εμπεριέχει και ειδική αναφορά με κλιμακώσεις για τους ανηλίκους. Η μελέτη αυτή είχε παρουσιαστεί στο Κοινοβούλιο σε συνεδρίαση της Επιτροπής Σωφρονιστικού Συστήματος. Θα την επαναφέρουμε στην Ολομέλεια αύριο και αυτός νομίζουμε είναι ο αποτελεσματικός, ο λυσιτελής και τελικά ο λειτουργικός τρόπος νομοθέτησης και όχι η άκριτη τροποποίηση του 569 του Κώδικα Ποινικής Δικονομίας. Σας ευχαριστώ, κύριε Πρόεδρε.

**ΜΑΞΙΜΟΣ ΧΑΡΑΚΟΠΟΥΛΟΣ (Προέδρος της Επιτροπής)**: Ευχαριστούμε, κύριε Ξανθόπουλε, για τις πάντα νηφάλιες και στοχευμένες παρατηρήσεις.

Τον λόγο έχει ο κ. Λάππας.

**ΣΠΥΡΙΔΩΝΑΣ ΛΑΠΠΑΣ**: Κύριε Πρόεδρε, έλεγα, προχθές, στην Επιτροπή, ότι εγώ είμαι υπέρ η Ελληνική Πολιτεία είναι πολύ φειδωλή στις παρεμβάσεις στους Ποινικούς Κώδικες, γιατί οι Κώδικες αποτυπώνουν πραγματικά τον νομικό μας πολιτισμό, τουλάχιστον στα ευρωπαϊκά κράτη, όπως διαμορφώθηκαν μετά τη Γαλλική Επανάσταση. Ας μην το επαναλαμβάνω.

Ποιος ο σκοπός της διάταξης του άρθρου 14, κύριε Υφυπουργέ; Η προστασίας της ανηλικότητας. Με ποιο τρόπο; Προφανώς, υπονοείται η απαγόρευση έναρξης άσκησης ή συνέχισης άσκησης ενός επαγγέλματος που διακρίνεται από δύο ιδιαίτερα χαρακτηριστικά. Πρώτον, κρίνεται ευαίσθητο, διότι έρχεται σε επαφή με τα παιδιά και υπάρχει συνάφεια μεταξύ της άδικης πράξης με την οποία έχει ασκηθεί ποινική δίωξη και σε σχέση με το επάγγελμα που ασκεί.

Με αυτήν τη διάταξη, απαγορεύετε την είσοδο στο επάγγελμα ή προβλέπετε τη διακοπή επαγγέλματος των ευαίσθητων επαγγελμάτων; Σε καμία περίπτωση. Είναι μια απλή, ουδέτερη, χωρίς κανένα απολύτως νομικό αποτέλεσμα, καταγραφή στο ποινικό μητρώο και επειδή η πρόθεση του νομοσχεδίου είναι ορθή, από αιτιολογική άποψη, ότι θα θέλατε μια βάση δεδομένων, στην οποία να καταχωρείται και η έναρξη ποινικής δίωξης. Σας είπε ο εμπειρότατος, κ. Βεργώνης, τον φόβο του, τον τρόμο του, τον ενδοιασμό, την ανασφάλεια, την ανησυχία του ότι, τελικά, στο τέλος, δεν θα έχει καμία αποτελεσματικότητα.

Και, μετά, έχουμε σαν πιθανή αρνητική συνέπεια ότι δεν μπορεί να παρεμβαίνει η Πολιτεία στο ποινικό μητρώο πριν από την αμετάκλητη απόφαση και, από την άλλη μεριά, να μην επιλέγει η Πολιτεία τη δημιουργία μια βάσης δεδομένων για να επιτυγχάνεται ο σκοπός τον οποίο επιδιώκετε με το άρθρο 14.

Εν πάση περιπτώσει, εγώ σας είπα προχθές, το επαναλαμβάνω και τώρα. Διαχρονικά, η Ελληνική Πολιτεία το θέμα της αντιμετώπισης της απαγόρευσης άσκησης ενός επαγγέλματος το προβλέπει σε ειδική διάταξη του Ποινικού Κώδικα, είναι το άρθρο 67 του παλιού Ποινικού Κώδικα και το άρθρο 65 του τώρα, του ισχύοντος Ποινικού Κώδικα. Είναι η ίδια διάταξη από το 1950. Εκεί, τι λέει, κύριε Υφυπουργέ; Λέει ότι αν ο υπαίτιος διέπραξε έγκλημα με βαριά παράβαση των καθηκόντων της επαγγελματικής του δραστηριότητας, εδώ το «βαριά παράβαση», εάν το εξειδικεύαμε, σύμφωνα με τη διάταξη του άρθρου 14 και βάζετε ενδεικτικώς ποια είναι αυτά τα ευαίσθητα επαγγέλματα, είναι αυτά τα οποία αφορούν την ψυχαγωγία, την άθληση και λοιπά και λοιπά, ενδεικτικά, θα είχατε μια αποτύπωση μιας διάταξης που, πράγματι, θα παρέχει προστασία και θα έχει έννομα αποτελέσματα. Διότι, έτσι, εντάξει, καταγράφεται στο ποινικό μητρώο. Και ύστερα; Αφού δεν καταφάσκεται η δυνατότητα να επιφέρει το αποτέλεσμα που είναι η απαγόρευση άσκησης επαγγέλματος, τι νόημα έχει; Αυτές ήταν οι ενστάσεις μας και αυτές είναι και τώρα. Ένα αυτό.

Δεύτερον, είπα και προχθές, το επαναλαμβάνω και τώρα: Κοιτάω τη διάταξη το δ΄ και σας είπα ότι το τεκμήριο αθωότητας συνάδει με τον νομικό πολιτισμό, των ευρωπαϊκών χωρών εδώ και πάρα πολλούς αιώνες, τουλάχιστον από την εποχή της ρωμαϊκής αυτοκρατορίας και, ιδίως, μετά τη Γαλλική Επανάσταση, αλλά και 38 χρόνια μετά από την Εθνοσυνέλευση της Τροιζήνας που ρητά το όρισε. Σας είπα ότι, από τα άρθρα που έχουμε, αν εξαιρέσουμε το 209 της ανθρωποκτονίας από πρόθεση σε ήρεμη ψυχική κατάσταση σε βάρος ανηλίκου, που, εντάξει, είναι ένα κακούργημα, έχει την εσχάτη των ποινών, όλες οι άλλες οι διατάξεις, το 306, το 312, το 323, 324, το 19ο κεφάλαιο, η ενδοοικογενειακή βία, εάν επιλέγαμε τα αυστηρότερα αδικήματα από άποψη πρόβλεψης ποινικής τιμωρητικότητας, δηλαδή, να πηγαίναμε στα αδικήματα που έχουν τουλάχιστον 2 ετών απειλούμενη ποινή και κλιμακούμενη προς τα πάνω, έτσι που σε μια προσφυγή στο Ευρωπαϊκό Δικαστήριο Ανθρωπίνων Δικαιωμάτων, όπου θα έμπαινε στη ζυγαριά η πρόθεση του νομοθετήματος για προστασία της ανηλικότητας και, από την άλλη, το τεκμήριο αθωότητας, να μπορεί το Ευρωπαϊκό Δικαστήριο να αξιολογήσει ότι, πράγματι, είναι υπέρτερο το αγαθό, το οποίο επιχειρεί να προστατεύσει η διάταξη, με μία, όμως, πρόβλεψη ενός αδικήματος, το οποίο έχει μια σοβαρή πρόβλεψη ποινής. Μα ένα χρόνο φυλακή ή μηνών φυλάκιση για να αδίκημα, δεν θα μπορέσει να το κάμψει το τεκμήριο αυτό. Σας το είπα.

Επιμείνατε για το άρθρο ολόκληρο, όπως είναι. Μα, το κάθε άρθρο έχει μία διαβάθμιση απειλούμενης ποινής από μήνες μέχρι και 5 ετών και κάθειρξη. Κρατήστε τα σοβαρότερα αδικήματα των ελάχιστων διατάξεων. Να μην απειληθεί η ακύρωσή της. Ένα αυτό το θέμα.

Και ένα άλλο, κύριε Πρόεδρε, είπα και προχθές, αν ήθελε αυτό το κεφάλαιο, το οποίο περιλαμβάνει μόνο ουσιαστικά ένα άρθρο, το κεφάλαιο δεύτερο, θα μπορούσε να προσθέσει 2-3 διατάξεις και να πάμε και να ρυθμίσουμε αυτά τα οποία λείπουν. Ποιο δηλαδή; Πρώτον, είναι άγνωστο στη χώρα μας –είπα- το ειδικό πιστοποιητικό καταλληλότητας για εργασία που αφορά ανηλίκους. Δεν υπάρχει πιστοποιητικό. Όποιος θέλει, μπορεί να ασχολείται με οποιοδήποτε επάγγελμα, χωρίς να μπορεί να προσκομίσει ένα πιστοποιητικό ότι είναι κατάλληλος για να ασχοληθεί με τα παιδιά, ενήλικος. Δεν υπάρχει τέτοιο πράγμα. Θα μπορούσαμε να το κάνουμε τώρα, με αυτή τη διάταξη. Τώρα, όχι στο μέλλον. Δεν το κάνετε. Και, επίσης, είπα προχθές και το επαναλαμβάνω, ας πούμε δεν αναφέρεται η ψυχαγωγία στην ανάλυση συνεπειών. Μα, ο κλάδος της ψυχαγωγίας, σήμερα, είναι ο κλάδος στον οποίο έχουν εμφανιστεί τα περισσότερα φαινόμενα ακραίας, βαριάς ποινικής εγκληματικότητας.

Κλείνοντας, ρωτάω τον κύριο Υφυπουργό και όλους τους συναδέλφους που παίρνουν τον λόγο και μιλούν σαν να πρόκειται να συζητάμε για διατάξεις του Ποινικό Κώδικα και για την τροποποίηση του άρθρου για το ποινικό μητρώο. Κύριε Υφυπουργέ, μετά το 2019, είχαμε πολύ αυστηρές ποινές και, μάλιστα, για το θέμα του παιδικού βιασμού, είχαμε ομόφωνη απόφαση της Ολομέλειας της Βουλής για την εσχάτη των ποινών. Σας προβληματίζει το γεγονός ότι, υπό την ισχύ ενός τέτοιου αυστηρού νομικού πλαισίου, έχουν πολλαπλασιαστεί 1000% οι παιδοβιασμοί;

Σας το λέω αυτό, για να κατανοήσετε αυτό που σας λέω για χρόνια, ότι η πρόβλεψη, η επιλογή μόνο μιας τιμωρητικής λογικής απέναντι σε όλα τα αδικήματα που αφορούν ανήλικους, δεν αρκεί. Πρέπει να παρεμβαίνει η πολιτεία πριν φτάσουμε στη διάπραξη του αδικήματος. Με τις υποδομές πρόληψης που δεν υπάρχουν. Αυτό είναι το ζητούμενο, για να είμαστε ειλικρινείς απέναντι στον επιδιωκόμενο σκοπό, που είναι η προστασία της ανηλικότητας. Αυτό είναι το ζήτημα το μεγάλο και αυτή είναι η φτώχεια και η ένδεια της χώρας μας.

Εάν το κάναμε σήμερα αυτό, θα είχαμε την ευκαιρία, στο κεφάλαιο αυτό, το δεύτερο, που έχετε μόνο μια διάταξη, τι θα σας πείραζε να βάλετε ένα - δύο άρθρα ακόμα, που να αφορούν αυτά τα ζητήματα; Θα ήταν μια ολοκληρωμένη, τουλάχιστον, σε πρώτη φάση, προστασία της ανηλικότητας και των δικαιωμάτων. Πολύ ανησυχώ και φοβάμαι ότι, στο τέλος, το Ευρωπαϊκό Δικαστήριο Ανθρωπίνων Δικαιωμάτων δεν θα επιτρέψει κάμψη του τεκμηρίου αθωότητας για το σύνολο των αδικημάτων που προβλέπει η διάταξη και των απλών πλημμελημάτων. Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η κυρία Ράπτη.

**ΕΛΕΝΗ ΡΑΠΤΗ:** Το σχέδιο νόμου έχει μια ιδιαίτερη σημασία για την ελληνική έννομη τάξη, γιατί όχι απλά ενσωματώνει την Κοινοτική Οδηγία 2019/884 για την ανταλλαγή πληροφοριών σχετικά με υπηκόους τρίτων χωρών και το ευρωπαϊκό σύστημα πληροφοριών ποινικού μητρώου, που συμβάλλει στην καταπολέμηση του οργανωμένου εγκλήματος, αλλά γιατί περιλαμβάνει ένα πάγιο αίτημα πολλών ετών για όλους όσοι ασχολούμαστε με την καταπολέμηση της παιδικής σεξουαλικής κακοποίησης. Τη δημιουργία ενός ειδικού ποινικού μητρώου που θα λειτουργεί ως ενιαία ευρωπαϊκή βάση δεδομένων για την προστασία των ανηλίκων.

Το Εθνικό Σχέδιο Δράσης για την προστασία των παιδιών από τη σεξουαλική κακοποίηση και εκμετάλλευση αποτέλεσε προάγγελο αυτής της σημαντικής καινοτομίας που σήμερα γίνεται νόμος του κράτους. Τονίσαμε πολλές φορές πως οφείλουμε ως πολιτεία να δρούμε προληπτικά για την αντιμετώπιση αυτού του φαινομένου. Ταυτόχρονα, με εντατική ενημέρωση και ευαισθητοποίηση της κοινωνίας που έχει τεράστια σημασία για την προστασία των παιδιών δρούμε προληπτικά και μέσα από ισχυρές νομοθετικές διατάξεις.

Μία από τις εμβληματικές οριζόντιες διυπουργικές πολιτικές του Εθνικού Σχεδίου Δράσης είναι το Ειδικό Ποινικό Μητρώο που περιλαμβάνει τη δημιουργία ενός πλαισίου ελέγχου εργαζομένων και εθελοντών σε τομείς και δομές που έχουν σχέση με τα παιδιά. Αυτοί μπορεί να είναι οι φορείς παιδικής προστασίας, παροχής υπηρεσιών υγείας, παροχής υπηρεσιών εκπαίδευσης, παροχής υπηρεσιών αθλητισμού, πολιτισμού και ψυχαγωγίας, παροχής υπηρεσιών σε ανήλικους, μετανάστες, πρόσφυγες.

Το Ειδικό Ποινικό Μητρώο που προτείναμε για αδικήματα κατά της γενετήσιας ελευθερίας ανηλίκων και συναφών αδικημάτων αποτελεί θεμέλιο λίθο για την πρόληψη της παιδικής σεξουαλικής κακοποίησης, γιατί θα διατρέχει οριζόντια και κάθετα κάθε εργαζόμενο που η φύση της εργασίας του έχει σχέση με παιδιά, δημιουργώντας πολλαπλά επίπεδα προστασίας και ισχυρές συνθήκες πρόληψης, αν κρίνουμε και από την καταγραφή των περιστατικών που δείχνει πως οι δράστες κινούνται στην πλειονότητά τους σε αυτόν ακριβώς τον κύκλο εμπιστοσύνης του παιδιού.

Η υποχρεωτική προσκόμιση κατά την πρόσληψη και η τακτική ανανέωση του Ειδικού Ποινικού Μητρώου είναι χωρίς αμφιβολία ένα υπερόπλο για την πρόληψη πολλών περιστατικών.

Το σημερινό νομοσχέδιο έρχεται να υλοποιήσει άμεσα την πολιτική του Εθνικού Σχεδίου Δράσης, με το ειδικό σκέλος του ποινικού μητρώου να περιλαμβάνει την ανθρωποκτονία με πρόθεση, την έκθεση σε κίνδυνο, τη σωματική βλάβη σε βάρος αδύναμου ατόμου, την εμπορία ανθρώπων, την αρπαγή ανηλίκων, εγκλήματα κατά της γενετήσιας ελευθερίας και εγκλήματα οικονομικής εκμετάλλευσης της γενετήσιας ζωής, καθώς και την αντιμετώπιση της ενδοοικογενειακής βίας όταν τα εγκλήματα αυτά στρέφονται σε βάρος ανηλίκου. Αυξάνεται η προστασία της ανηλικότητας, αλλά και δημιουργείται στην ουσία μια βάση δεδομένων, που παρέχει περαιτέρω εγγυήσεις προστασίας της ανηλικότητας σε δημόσιους ή ιδιωτικούς φορείς, που το αντικείμενό τους σχετίζεται με την προστασία, φροντίδα, περίθαλψη και εκπαίδευση των ανηλίκων.

### Η δε πρόβλεψη της ανταλλαγής αυτών των πληροφοριών σε ευρωπαϊκό επίπεδο με αποτελεσματικό, ταχύ και ακριβή τρόπο, ισχυροποιεί ακόμα περισσότερο το δίχτυ της προστασίας που θα μπορούσε να παρακαμφθεί, όπως συμβαίνει μέχρι σήμερα από την κινητικότητα των δραστών.

### Μάλιστα, η εγγραφή των εγκλημάτων και μιας σειράς στοιχείων στο Ποινικό Μητρώο θα υπάρχει μέχρι την αμετάκλητη απόφαση (άρθρο 14) αφού προκρίθηκε ως υπέρτερη η υποχρέωση προστασίας των ανηλίκων έναντι της ενδεχόμενης προσβολής του τεκμηρίου της αθωότητας του δράστη, το οποίο, σε κάθε περίπτωση, δεν θίγεται αφού σε περίπτωση αθωωτικής αμετάκλητης απόφασης η καταχώρηση θα διαγραφεί. Αυτή η διάταξη είναι ιδιαίτερα κρίσιμη αφού ο δράστης δεν θα μπορεί πλέον να εκμεταλλευτεί το χρονικό κενό – πολλές φορές μεγάλο - που υπάρχει και δημιουργείται ανάμεσα στην τέλεση της εγκληματικής πράξης και στην αμετάκλητη απόφαση του δικαστηρίου.

### Κυρίες και κύριοι συνάδελφοι, με τη νέα διάταξη του Ειδικού Ποινικού Μητρώου, θωρακίζουμε εκατομμύρια παιδιά και αυξάνουμε την ένταση της πρόληψης τέτοιων εγκλημάτων.

### Όποιος έχει ιστορικό τέτοιας συμπεριφοράς δεν θα μπορεί να είναι δίπλα σε παιδιά. Είναι ώρα να δούμε όλοι πώς η Πολιτεία, η Δικαιοσύνη και αυτή η Κυβέρνηση θα είναι αμείλικτη απέναντι σε κάθε επίδοξο δράστη. Χωρίς την παραμικρή ανοχή, χωρίς την παραμικρή εξαίρεση.

### Κλείνοντας, θέλω να συγχαρώ για τη νομοθετική πρωτοβουλία και να ευχαριστήσω τον Υπουργό κ. Τσιάρα και τον Υφυπουργό, κ. Κώτσηρα, για την αμέριστη στήριξή τους στον αγώνα για την προστασία των παιδιών.

### ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής): Θα παρακαλούσα, για την πληρότητα των πρακτικών, να μας στείλετε, αν είναι εύκολο, το κείμενο της παρέμβασής σας, προκειμένου να μην υπάρχουν παρερμηνείες.

### Κυρίες και κύριοι συνάδελφοι, ολοκληρώθηκαν οι παρεμβάσεις, οπότε θα δώσουμε τον λόγο στον Υφυπουργό Δικαιοσύνης, κ. Γεώργιο Κώτσηρα, για να ολοκληρωθεί η συνεδρίαση με τη δική του αγόρευση.

### Τον λόγο έχει ο κ. Υφυπουργός.

### ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης): Αγαπητές και αγαπητοί συνάδελφοι, πράγματι, φτάνουμε στην ολοκλήρωση της κοινοβουλευτικής διαδικασίας ενώπιον της αρμόδιας Επιτροπής και δεδομένου ότι για το πρώτο κομμάτι της νομοθετικής πρωτοβουλίας, που αφορά στην ενσωμάτωση Οδηγίας, νομίζω ότι δεν είχαμε κάτι περαιτέρω προς αξιολόγηση και τέθηκε, νομίζω, ομόφωνα η ανάγκη και η σωστή ενσωμάτωση της Οδηγίας.

### Μπαίνω και εγώ απευθείας στο επίμαχο άρθρο 14, το οποίο, πράγματι, συγκέντρωσε το μεγαλύτερο κομμάτι της συζήτησης, γιατί δεν θέλω να σκεφτώ, αυτή τη στιγμή, ότι υπάρχει πραγματική διαφωνία στο αντικείμενό του και στο περιεχόμενό του, καθώς επίσης ομολογώ ότι δεν άκουσα και καμία συγκεκριμένη πρόταση από κανέναν όλες αυτές τις ημέρες. Ακόμα και οι προβληματισμοί που ακούστηκαν ήταν προβληματισμοί οι οποίοι δεν αποτυπώνονται στη συγκεκριμένη πρόταση. Ακόμα και αυτό που είπε ο κ. Ξανθόπουλος, για μελέτη που υπήρξε, κύριε Ξανθόπουλε, με μελέτες δεν λύνουμε τα προβλήματα μόνο. Πρέπει να νομοθετήσουμε και επειδή ακούστηκε μια κριτική από κάποιους συναδέλφους ότι η Κυβέρνηση λειτουργεί αποσπασματικά ή με επικοινωνιακούς όρους, θα συμφωνήσω στο εξής: ότι τα προβλήματα των ανηλίκων, που είναι τόσο σύνθετα, δεν λύνονται με μεμονωμένες διατάξεις. Εδώ, όμως, η συγκεκριμένη Κυβέρνηση έχει φέρει δύο Εθνικά Σχέδια Δράσης, τα οποία αφορούν στους ανηλίκους και στα παιδιά. Το πρώτο, που είναι το Εθνικό Σχέδιο Δράσης για τα Δικαιώματα του Παιδιού, που εκτείνεται από το 2021 μέχρι το 2023 και έχει δημιουργηθεί στο Υπουργείο Δικαιοσύνης και αφορά δράσεις πολλών υπουργείων, προκειμένου, πράγματι, να μπορέσουμε οριζόντια να αντιμετωπίσουμε και να ενισχύσουμε την προστασία των δικαιωμάτων του παιδιού.

### Δεύτερον, το προ ημερών, που παρουσιάστηκε στη Βουλή, Εθνικό Σχέδιο Δράσης  κατά της σεξουαλικής κακοποίησης και εκμετάλλευσης των ανηλίκων - όπου εθνική συντονίστρια είναι η κυρία Ράπτη, η οποία τοποθετήθηκε προ ολίγου και παρουσιάστηκε από τον ίδιο τον Πρωθυπουργό – εκτείνεται, επίσης, σε πολλά έτη και σε δράσεις πολλών υπουργείων, προκειμένου, ακριβώς, να αντιμετωπίσουμε ένα σύνθετο φαινόμενο, το οποίο έχει πραγματικά σύνθετες ρίζες και χρειάζεται σύνθετη αντιμετώπιση μέσω δράσεων και από το Υπουργείο Παιδείας και από το Υπουργείο Εργασίας και από το Υπουργείο Προστασίας του Πολίτη και από το Υπουργείο Δικαιοσύνης.

Το Υπουργείο Δικαιοσύνης σε αυτή την προσπάθεια, την κοινή, θεωρώ, προσπάθεια όλων μας, ώστε να αντιμετωπίσουμε τέτοια φαινόμενα έχει ήδη αναλάβει πρωτοβουλίες. Οι αλλαγές στον Ποινικό Κώδικα και στον Κώδικα Ποινικής Δικονομίας που έγιναν πέρσι τον Νοέμβριο είχαν ως κεντρικό άξονα την προστασία της ανηλικότητας και δεν είναι μόνο η αυστηροποίηση των ποινών, η οποία ήταν αναγκαία, προκειμένου να αναβαθμιστεί η ποινική αντιμετώπιση τέτοιων φαινομένων, όπως ήταν ο βιασμός ανηλίκου, όπως ήταν η αποπλάνηση, όπως ήταν η κατάχρηση, όπως ήταν η παιδική πορνογραφία, όπως ήταν η προσθήκη για την εκδικητική πορνογραφία με ειδική περίσταση στα θέματα ανηλίκων.

Ξέρετε, το ακούμε σαν κριτική συχνά για τις αλλαγές του Ποινικού Κώδικα, ότι γίνονται και αν πρέπει να γίνονται και πότε πρέπει να γίνονται, αλλά επειδή δεν ζούμε αποκομμένοι από την κοινωνία και δεν μπορούμε να περιμένουμε, με δογματική υπομονή εικοσαετίας, να διαπιστώσουμε αν μια διάταξη είναι σωστή ή λάθος, η οποία ειδικά όταν αφορά σε τέτοια αδικήματα, ευαίσθητα, όπως είναι η προστασία της ανηλικότητας, δηλαδή, να περιμένουμε να γίνονται 15 και 20 χρόνια λάθος εφαρμογές διατάξεων και μετά να έρθουμε και να πούμε «εντάξει, η δογματική αξιολόγηση τελείωσε». Υπήρξαν βιασμοί ανηλίκων, αποπλανήσεις, παιδικές πορνογραφίες, εκδικητικές πορνογραφίες, οι οποίες, πράγματι, δεν αντιμετωπίζονται με το υπάρχον σύστημα και έρχεται η πολιτεία τώρα να τα αντιμετωπίσει.

Δεν νομίζω ότι μας εκλέγει ο ελληνικός λαός εδώ για να παρακολουθούμε αμέτοχοι, δογματικά και με επιμονή σε μία αμφίβολης, πολλές φορές, ποιότητας επιστημονική υπομονή, για να διαπιστώσουμε ένα λάθος. Ναι, να ακούσουμε, προφανώς, τους πάντες, την επιστημονική κοινότητα, τους επιστημονικούς φορείς, τα κόμματα, να κάνουμε τον κοινοβουλευτικό διάλογο, αλλά να έχουμε και μία συνείδηση της αποστολής που έχουμε από τον ελληνικό λαό. Δεν είμαστε νομικό φόρουμ ή επιστημονικό συνέδριο ή να εξυπηρετούμε σκοπούς αμιγώς θεωρητικής αναζήτησης για τον ιστορικό του μέλλοντος και τον νομικό του μέλλοντος, προσπαθούμε να λύσουμε προβλήματα, τα οποία αποτυπώνονται στην ελληνική κοινωνία και τις ανάγκες της.

Οπότε, και οι αλλαγές στον Ποινικό Κώδικα για την αυστηροποίηση των ποινών είναι θετικές και έρχεται σε μια αντίφαση, αυτό που είπε ο κύριος Λάππας, ο οποίος ξέρει ότι τον εκτιμώ ιδιαιτέρως, αλλά, εδώ, υπάρχει μια αντίφαση, λέει «ότι από τις αλλαγές που έγιναν στον Ποινικό Κώδικα, δεν μειώθηκαν τα περιστατικά και τα φαινόμενα βίας κατά των ανηλίκων», ο ίδιος, όμως, ο κύριος Λάππας, ως Εισηγητής του ΣΥΡΙΖΑ, στον Ποινικό Κώδικα έλεγε «αλλάζετε συχνά τον Ποινικό Κώδικα και θα έπρεπε να περιμένετε πολλά χρόνια, προκειμένου να έχουμε μία αποτύπωση των δεδομένων του 2019», οπότε και εσείς, κύριε Λάππα, δεν νομίζω ότι μπορείτε να βγάλετε συμπέρασμα από τον Νοέμβρη του 2021 μέχρι τον Νοέμβριο του 2022 για το αν πραγματικά μειώθηκαν ή αυξήθηκαν τα φαινόμενα βίας μετά τις αλλαγές του Ποινικού Κώδικα. Ας περιμένετε και εσείς κάποια χρόνια, δογματικά και με επιμονή στη νέα αντίληψη που φέρνει νέος Ποινικός Κώδικας που αλλάξαμε, αλλά, σίγουρα, θα περιμένετε με μεγαλύτερη ασφάλεια, γιατί οι ποινές που προβλέψαμε είναι αυστηρότερες, η παραγραφή ξεκινάει από την ενηλικίωση και μετά, η δίωξη όλων των αδικημάτων που αφορούν σε ανήλικους είναι αυτεπάγγελτη, οπότε δίνουμε το οπλοστάσιο στις Εισαγγελικές Αρχές, προκειμένου να μπορούν να παρέμβουν πιο γρήγορα και πιο αποτελεσματικά σε τέτοιου είδους φαινόμενα.

Νομίζω ότι, αυτή τη στιγμή, έχουμε ένα ποινικό οπλοστάσιο ενισχυμένο σε θέματα ανηλικότητας, έχουμε ένα ποινικό οπλοστάσιο, το οποίο είναι και σύγχρονο και συμβατό και με τη νομική θεωρία και με τις ανάγκες της κοινωνίας και ερχόμαστε, πλέον, να δημιουργήσουμε και ένα επιπρόσθετο φάσμα προστασίας μέσω και της συγκεκριμένης διάταξης, η οποία, επαναλαμβάνω, δεν είναι μια αποσπασματική διάταξη. Περιλαμβάνεται στο Εθνικό Σχέδιο κατά της σεξουαλικής κακοποίησης και εκμετάλλευσης ανηλίκων που παρουσιάστηκε προ ημερών στο Εθνικό Κοινοβούλιο και περιλαμβάνει οριζόντιες δράσεις, περιλαμβάνεται στη Σύμβαση LANZAROTE, η οποία είναι, επίσης, Σύμβαση, η οποία αφορά συγκεκριμένα τέτοιου είδους ζητήματα. Διεθνής Σύμβαση, συμβατή, προφανώς, με το κράτος δικαίου και με τις διεθνείς υποχρεώσεις της χώρας, γιατί άκουσα και για το Ευρωπαϊκό Δικαστήριο Δικαιωμάτων του Ανθρώπου. Εδώ, υπάρχει Σύμβαση ειδική που αναφέρεται στο ειδικό ποινικό μητρώο, υπάρχει, όπως είπε και η κυρία Κουφονικολάκου και το εξέθεσε πολύ αναλυτικά, η Διεθνής Σύμβαση του ΟΗΕ για τα Δικαιώματα του Παιδιού.

 Πράγματι, σε πολλές περιπτώσεις, το δίκαιο έρχεται στην, πολλές φορές, αμήχανη θέση να φέρει μια ισορροπία ανάμεσα σε συγκρουόμενα δικαιώματα.

Όμως, εδώ, η προστασία της ανηλικότητας είναι απόλυτη προτεραιότητα. Και γι’ αυτό τοn λόγo, επειδή άκουσα δήθεν ότι η ίδια η διάταξη του ποινικού μητρώου, το οποίο, ειρήσθω εν παρόδω, κάποιοι εδώ πέρα το αντιμετωπίζουν λες και είναι κάποιο χαρτί που θα κυκλοφορεί. Το ποινικό μητρώο εκδίδεται από τις εισαγγελικές αρχές, εκδίδεται με μια πολύ σοβαρή διαδικασία, ζητείται κάτω από συγκεκριμένες διαδικασίες και σίγουρα του έχουμε πολύ μεγαλύτερη εμπιστοσύνη, κύριε Ξανθόπουλε, από τις υπεύθυνες δηλώσεις που κάποιοι φορείς ζητούν για να γίνουν προσλήψεις.

Νομίζω ότι όλοι μας έχουμε μεγαλύτερη εμπιστοσύνη στο ποινικό μητρώο παρά στην υπεύθυνη δήλωση που κάποιος προσκομίζει. Γιατί, όντως, είναι ένα θέμα ποια επαγγέλματα και με ποια διαδικασία προσλαμβάνουν και πώς αυτό συνδέεται με το ποινικό μητρώο.

Και είναι, πράγματι, ένας προβληματισμός σοβαρός. Όμως, ακούσατε τι είπε η βοηθός του Συνηγόρου του Πολίτη στην ακρόαση των φορέων; Εθελοντές, άνθρωποι που δουλεύουν χωρίς συγκεκριμένη άδεια εργασίας, άπειρα παραδείγματα που ακούμε συνεχώς ανθρώπων που έρχονται σε επαφή με τα παιδιά, οι οποίοι δεν μπορούν να διαπιστωθούν με άλλο τρόπο. Εκτός κι αν έχετε εμπιστοσύνη στις υπεύθυνες δηλώσεις.

Νομίζω ότι το ποινικό μητρώο είναι μια σοβαρή διαδικασία πράγματι, η οποία, όμως, και στην ίδια τη διάταξη δεν προβλέπει μόνο αμετάκλητες καταδίκες. Στην περίπτωση Γ΄ αναφέρεται σε διάταξη του Εισαγγελέα σε περιπτώσεις που υπάρχει η διαδικασία της μεσολάβησης για την ενδοοικογενειακή βία. Σε διάταξη. Δηλαδή, και στο πλαίσιο ακόμα της προκαταρκτικής εξέτασης, πριν καν μπούμε στη διαδικασία της ποινικής δίωξης.

Οπότε, και ο ίδιος ο νομοθέτης αναγνώρισε, ήδη και παλαιότερα, την ανάγκη για κάποιες ειδικές, ευαίσθητες και σοβαρές κατηγορίες περιπτώσεων, να υπάρξει αυτή η κάμψη του τεκμηρίου αθωότητας.

Όπως, επίσης, ο νομοθέτης έχει προβλέψει να δημοσιοποιούνται τα στοιχεία των υπό δίωξη σε όλα τα μέσα ενημέρωσης, σε όλη την Ελλάδα και σε όλη την έκταση. Εδώ, τώρα, μιλάμε για το ποινικό μητρώο, που είναι ένα επίσημο έγγραφο της Ελληνικής Πολιτείας, στο οποίο θα καταγράφεται το ειδικό σκέλος που αφορά την ανηλικότητα.

Για ποια σύγκριση μιλάμε με την περίπτωση που δημοσιοποιούνται τα στοιχεία - και ορθά δημοσιοποιούνται - για να προστατεύονται αυτές οι περιπτώσεις στο πλαίσιο της ποινικής δίωξης, σε όλη την Ελλάδα, σε όλα τα κανάλια, σε όλες τις εφημερίδες, η υπό δίωξη εγκαλούμενων που τυχόν έχουν τελέσει τέτοιου είδους αδικήματα.

Οπότε, ο ίδιος ο νομοθέτης έχει επιλέξει σε περιπτώσεις σοβαρές, όπως είναι η προστασία της ανηλικότητας, όπως είναι οι περιπτώσεις σοβαρών κακουργημάτων, να υπάρχει πράγματι μια στάθμιση η οποία είναι υπέρ της προστασίας της ανηλικότητας.

Και νομίζω, και προς τιμήν του, το αναγνώρισε και ο Εισηγητής του ΣΥΡΙΖΑ στην πρώτη και στη δεύτερη τοποθέτησή του, ότι το τεκμήριο αθωότητας, όταν έχουμε να κάνουμε με τόσο ακραίας μορφής βίας, όπως είναι η βία κατά των ανηλίκων, όπως είναι οι βιασμοί ανηλίκων, όπως είναι οι αποπλανήσεις, όπως είναι η κατάχρηση, όπως είναι η παιδική πορνογραφία, όπως είναι κάθε πράγμα που αγγίζει την ευαισθησία ενός ανήλικου, δεν μπορούμε να το βάλουμε «στο ζύγι» με κάτι άλλο. Ο ίδιος ο νομοθέτης το είχε αναγνωρίσει και παλαιότερα αυτό.

Γι’ αυτό το λέω, λοιπόν, ακριβώς, ότι, εδώ πέρα, δεν είναι μία λύση ούτε αποσπασματική, ούτε επικοινωνιακή, γιατί σας προείπα ότι έχει γίνει με πολύ μεγάλη προσπάθεια από την Ελληνική Κυβέρνηση, για να προστατευθούν τα θέματα των ανηλίκων και μέσω του ποινικού πλαισίου, που, πράγματι, από μόνο του δεν μπορεί να λύσει τα θέματα. Θέλει και κοινωνικές δομές, θέλει και διαδικασίες αποφυγής δευτερογενούς θυματοποίησης. Συμφωνούμε σε όλα αυτά.

Γι’ αυτό τον λόγο, εμείς λειτουργήσαμε το πρώτο «Σπίτι του Παιδιού» στην Αθήνα το 2021 και εμείς θα λειτουργήσουμε το πρώτο «Σπίτι του Παιδιού» και στη Θεσσαλονίκη εντός του επόμενου χρονικού διαστήματος.

Θα συνεχίσουμε να επενδύουμε σε αυτές τις προσπάθειες, προκειμένου, από κοινού, να μπορέσουμε να αντιμετωπίσουμε αυτά τα φαινόμενα. Δεν θέλω εδώ, προς Θεού, να αναφερθώ σε επιμέρους ή μονομερή ευαισθητοποίηση σε τέτοια θέματα κανενός.

Θεωρώ αναμφίβολο και αυτονόητο ότι όλοι μας επιθυμούμε και έχουμε ως κεντρικό στόχο την προστασία των ανηλίκων από τέτοιου είδους φαινόμενα. Το θεωρώ και αδιαμφισβήτητο και πέραν πάσης αμφιβολίας. Όμως, οι πράξεις μας είναι αυτές οι οποίες, τελικά, αποδεικνύουν πολιτικά ποιος δίνει έμφαση σε αυτά. Διότι, θα το επαναλάβω, το 2019, η χώρα μας, βάσει του European Union and The Comoros, το οποίο είναι επίσημη έκθεση της Ευρωπαϊκής Επιτροπής για τη φιλική δικαιοσύνη στα παιδιά ήταν στην τελευταία θέση, με μηδέν δράσεις, αλλά πολιτικές δεν υπήρξαν από ό,τι φαίνεται. Δεν αμφισβητώ την πρόθεση κανενός, αμφισβητώ το αποτέλεσμα. Ενώ, τώρα, στη φετινή έκθεση, την επίσημη Έκθεση της Ευρωπαϊκής Επιτροπής, η χώρα μας είναι στις πρώτες θέσεις και αυτό οφείλεται και στις αλλαγές στον Ποινικό Κώδικα και στη λειτουργία του Σπιτιού του Παιδιού και στην ύπαρξη, πλέον, με νομοθετική κατοχύρωση, ειδικών εκπαιδευτικών σεμιναρίων στη Σχολή Δικαστών σε θέματα ανηλίκων και φιλικής δικαιοσύνης τα παιδιά. Ήδη, ο ίδιος έχω παραστεί σε δύο τέτοια διεπιστημονικά σεμινάρια που έχουν γίνει στην Εθνική Σχολή Δικαστών και, πλέον, μπορούν οι εν ενεργεία, αλλά και σπουδαστές της Σχολής Δικαστών να παρακολουθούν τέτοιες σύγχρονες θεματικές.

Και, φυσικά, όλη αυτή η προσπάθεια έχει ως στόχο το να μπορέσουμε πράγματι να δημιουργήσουμε ένα φιλικότερο περιβάλλον για τα παιδιά στη δικαιοσύνη και να μπορέσουμε οι δράστες αυτών των αδικημάτων και να εντοπίζονται και να καταδικάζονται και, παράλληλα, όμως, το θύμα να προστατεύεται στον απόλυτο βαθμό. Οπότε, η συγκεκριμένη διάταξη αποτελεί μία πραγματική προσπάθεια με τον πιο επίσημο και ασφαλή τρόπο που είναι το ποινικό μητρώο, γιατί επικαλεστήκατε διάφοροι την τοποθέτηση του κυρίου Βεργώνη, ο οποίος, όμως, μίλησε για κάτι άλλο. Μίλησε για ένα διασυνδεδεμένο αρχείο από διάφορες εισαγγελίες. Δεν έχω αντιληφθεί πλήρως πώς θα γίνει, αυτό το οποίο θα συλλέγει ή ποιων τα δεδομένα, με ποια θεσμική ασφάλεια θα γίνεται όλο αυτό. Εδώ, μιλάμε για ένα υφιστάμενο πλαίσιο που είναι το Ποινικό Μητρώο υπό τις Εισαγγελικές Αρχές, με απόλυτη ασφάλεια και θεσμική κατοχύρωση, στο οποίο, πράγματι, προσθέτουμε, μετά την περίπτωση γ, που αναφέρεται σε διάταξη του εισαγγελέα, την περίπτωση δ, η οποία, πράγματι, εκτείνεται από τις ποινικές διώξεις μέχρι της αμετάκλητης καταδίκης με ενημέρωση, βέβαια, για το κάθε δικονομικό στάδιο που βρίσκεται η υπόθεση.

Όταν, λοιπόν, έχουμε να κάνουμε με τη δυνατότητα και τη στόχευση να προστατεύσουμε κάθε ανήλικο από την οποιασδήποτε μορφής κακοποίηση εις βάρος του, νομίζω ότι όλα τα υπόλοιπα θα μπορούσαν να μπουν σε μία δεύτερη αξιολόγηση, διότι, μετά, δεν μπορούμε να κοιτάμε τους Έλληνες πολίτες στα μάτια και την ελληνική κοινωνία. Όταν βλέπουμε πράγματι φαινόμενα ακραίας βίας και εκμετάλλευσης των ανηλίκων, στα οποία θεωρώ ότι όλοι, αναμφίβολα, είμαστε στην ίδια πλευρά της μάχης και όλοι θέλουμε να επιτύχουμε τον κοινό στόχο, χωρίς να παίζουμε με τις λέξεις και να στεκόμαστε πίσω από εμμονές, τυχόν, σε ακραίες περιπτώσεις δογματικής θεώρησης.

Νομίζω ότι αυτή η διάταξη θα βοηθήσει πραγματικά, γιατί θα είναι μία βάση δεδομένων, ένα αρχείο υπό την ελληνική πολιτεία και από τις Εισαγγελικές Αρχές, το οποίο θα είναι στη διάθεση αυτού που το ζητάει. Γιατί, προσωπικά, δεν θεωρώ ότι η υπεύθυνη δήλωση που, κατά καιρούς, κάποιοι ζητούν να καταθέσουν έχει μεγαλύτερα στοιχεία ασφάλειας από ό,τι το δελτίο του Ποινικού Μητρώου. Επίσης, το ποιος φορέας ζητάει τι, δεν μπορεί να το προβλέψει ο Κώδικας Ποινικής Δικονομίας. Δεν μπορεί, από τη μια, να μας λέτε ότι αλλάζουμε και τον Κώδικα Ποινικής Δικονομίας και, από την άλλη, να λέτε ποιους φορείς θα γράψουμε στον Κώδικα Ποινικής Δικονομίας. Αυτό, ο κάθε φορέας, βάσει των αρμοδίων του κάθε Υπουργείου, βάση του αν είναι ιδιωτικός ή δημόσιος θα μπορεί να ζητάει το Ποινικό Μητρώο, το οποίο θα προσκομίζει ο ενδιαφερόμενος και, προφανώς, είναι άλλη η κατηγορία αν υπάρχει βιασμός ανηλίκου, άλλο αν υπάρχει κάποιο αδίκημα.

Αλλά, δεν μπορούμε να μη γνωρίζουμε τέτοιου είδους φαινόμενα και μετά να απορούμε πώς κάποιοι κύριοι ή κυρίες δουλεύουν σε χώρους εργασίας και έρχονται σε επαφή με παιδιά και η ελληνική πολιτεία περίμενε 10 χρόνια για να γίνει αμετάκλητη μια υπόθεση. Και επειδή αναφέρθηκε για την ταχύτητα που αυτές οι περιπτώσεις ολοκληρώνονται, στις πρόσφατες αλλαγές στον Κώδικα Ποινικής Δικονομίας προβλέφθηκε ότι, με διάταξη του Εισαγγελέα του Αρείου Πάγου, αδικήματα που αφορούν σε ανήλικους μπορούν κατά προτεραιότητα να εισάγονται και σε ανάκριση και στο ακροατήριο, προκειμένου να αποφύγουμε ακριβώς αυτό, που σωστά ειπώθηκε, την καθυστέρηση πολλές φορές που υπάρχουν σε αυτά τα φαινόμενα και στο να καταδικασθεί ο δράστης και να φθάσει στη δικαιοσύνη και να υπάρχει κίνδυνος της θυματοποίησης του παιδιού στον ενδιάμεσο χρόνο.

Αυτή είναι η προσπάθειά μας, αγαπητές και αγαπητοί συνάδελφοι. Νομίζω ότι εμπράκτως έχουμε δείξει, μέσω των εθνικών σχεδίων δράσης, ότι δεν είναι αποσπασματικές οι ρυθμίσεις και σέβονται και τη συνέχεια της διοίκησης, γιατί σήμερα είμαστε εμείς στην Κυβέρνηση, μετά από κάποια χρόνια μπορεί να είναι μια άλλη Κυβέρνηση, η οποία είναι καλό να έχει έναν μπούσουλα, ένα εθνικό σχέδιο δράσης, επάνω στο οποίο θα μπορεί να εργάζεται και να δουλεύει οριζόντια. Και επειδή θεωρώ ότι αυτά τα ζητήματα δεν είναι αντικείμενο κομματικής εκμετάλλευσης και ούτε αμφισβητώ την ευαισθησία κανενός απολύτως σε αυτά τα ζητήματα, θεωρώ ότι το να υπάρχουν αυτές οι προσθήκες και αυτές οι δράσεις θα έπρεπε να χαιρετίζονται, όπως χαιρετίσθηκαν από την πλειοψηφία των φορέων.

Το να παίζουμε, λοιπόν, με τις λέξεις, προκειμένου να μην πιστωθεί η Νέα Δημοκρατία και η Κυβέρνηση του Κυριάκου Μητσοτάκη, μία σωστή διάταξη ή μια σωστή πρωτοβουλία, αλλά να βρούμε κάποιο λόγο να διαφωνήσουμε, ότι θα πρέπει να αλλάξουμε και κάποιο άρθρο επιπλέον για να είναι πιο πλήρες, ναι, κύριε Λάππα, μαζί σας, αν υπάρχουν προτάσεις και σε επόμενα νομοσχέδια, να φέρουμε και άλλα άρθρα, αλλά μην μας πείτε τότε ότι πάλι αλλάζουμε τον Κώδικα Ποινικής Δικονομίας και κάνουμε ευκαιριακή νομοθέτηση. Εμείς είμαστε ανοιχτοί να ακούσουμε οποιαδήποτε πρόταση που μπορεί να συμπληρώσει το πλαίσιο. Οι πρώτοι που λέμε ότι όταν υπάρχει κενό, πρέπει να το καλύπτουμε, ειδικά σε τέτοια ευαίσθητα θέματα, είμαστε εμείς.

Νομίζω, λοιπόν, ότι είναι μια ευκαιρία, αύριο στην Ολομέλεια, μετά την αξιολόγηση και όλων των δεδομένων που υπάρχουν και αν υπάρχει και κάποια συγκεκριμένη πρόταση από τα κόμματα, συγκεκριμένη πρόταση επί του άρθρου, όχι επί θεωρίας δογματισμού, τι θα μπορούσε να γίνει, μελέτες κ.λπ., επί του άρθρου, αν υπάρχει κάτι συγκεκριμένο, να βγάλουμε αδικήματα, δεν ξέρω τι ακριβώς θέλετε, γιατί δεν έχω καταλάβει ακόμη, να τα συζητήσουμε. Τονίζω, όμως, ότι είναι μια ευκαιρία, αύριο, τα κόμματα του ελληνικού κοινοβουλίου να ψηφίσουν όλοι «ναι» σε μια διάταξη που στηρίζει την προστασία της ανηλικότητας υπό θεσμική ασφάλεια των εισαγγελικών αρχών και είμαστε εδώ, στο πλαίσιο και του εθνικού σχεδίου δράσης, το οποίο βρίσκεται σε διαβούλευση αυτή τη στιγμή, για οποιαδήποτε άλλη πρόταση.

Είναι δεδομένο ότι οποιαδήποτε άλλη πρόταση, σωστή και προς την ίδια κατεύθυνση, αξιολογείται, διότι αυτή η Κυβέρνηση έχει δείξει εμπράκτως ότι τα θέματα αυτά είναι απόλυτη προτεραιότητα για τις πολιτικές της. Όπως και εγώ έχω πει, κύριε Ξανθόπουλε, κατά καιρούς, ότι ο θεσμός για τα Σπίτια του Παιδιού, που ιδρύθηκε το 2017 και δεν εφαρμόσθηκε, βέβαια, γιατί είχε τεράστια προβλήματα, ήταν ένας σωστός θεσμός, τον οποίο εμείς θέσαμε σε λειτουργία. Γι’ αυτό, χρειάζεται η συνέχεια του κράτους, γι’ αυτό χρειάζονται τα εθνικά σχέδια δράσης, για να μπορεί η διοίκηση να πατάει η μία σε κάτι καλό που κάνει η προηγούμενη και να φέρνει αποτελέσματα. Οπότε, το να βρίσκουμε λόγους για να μην στηρίζουμε διατάξεις, οι οποίες, αυτονοήτως, θα στηρίξουν την προστασία των παιδιών και των ανηλίκων, θεωρώ ότι είναι ολίγον τι προσχηματική.

Περιμένω, λοιπόν, αύριο, με αγωνία και, πραγματικά, το θεωρώ αυτονόητο ότι η συγκεκριμένη διάταξη θα ψηφισθεί από όλα τα κόμματα, για να στείλουμε ένα ηχηρό μήνυμα με πράξεις κατά της κακοποίησης των ανηλίκων και όχι με λόγια, λόγια, λόγια και μετά, όταν γίνονται τα αδικήματα και όταν έχουμε τα φαινόμενα, να λέμε πού είναι η πολιτεία, τι κάνει η πολιτεία, πού είναι το κράτος.

Νομίζω ότι πρέπει να στείλουμε ένα ηχηρό μήνυμα, λοιπόν, αύριο όλοι μαζί.

Ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, ολοκληρώθηκε η επεξεργασία και εξέταση του σχεδίου νόμου του Υπουργείου Δικαιοσύνης.

Πριν προχωρήσουμε στην ψηφοφορία επί των άρθρων και επί του συνόλου, να ανακεφαλαιώσουμε τις θέσεις των κομμάτων.

Η Εισηγήτρια της Πλειοψηφίας έχει ψηφίσει «υπέρ».

Ο Εισηγητής της Μειοψηφίας, ομοίως, έχει ψηφίσει «υπέρ».

Η Ειδική Αγορήτρια του Κινήματος Αλλαγής έχει διατυπώσει επιφύλαξη.

Η Ειδική Αγορήτρια του Κομμουνιστικού Κόμματος Ελλάδος έχει ψηφίσει «κατά».

Ο Ειδικός Αγορητής της Ελληνικής Λύσης έχει διατυπώσει επιφύλαξη, όπως, επίσης, και η Ειδική Αγορήτρια του ΜέΡΑ25.

Όπως προκύπτει από τις τοποθετήσεις των Εισηγητών και των Ειδικών Αγορητών, τα άρθρα 1 έως 14 γίνονται δεκτά, ως έχουν, κατά πλειοψηφία.

Επίσης, γίνεται δεκτό και το ακροτελεύτιο άρθρο και το σχέδιο νόμου γίνεται δεκτό στο σύνολό του.

Συνεπώς, το σχέδιο νόμου του Υπουργείου Δικαιοσύνης «Ενσωμάτωση στην εθνική έννομη τάξη της Οδηγίας (ΕΕ) 2019/884 του Ευρωπαϊκού Κοινοβουλίου και του Συμβουλίου της 17ης Απρίλιου 2019 για την τροποποίηση της απόφασης - πλαισίου 2009/315/ΔΕΥ του Συμβουλίου όσον αφορά την ανταλλαγή πληροφοριών σχετικά με υπηκόους τρίτων χωρών και όσον αφορά το Ευρωπαϊκό Σύστημα Πληροφοριών Ποινικού Μητρώου (ECRIS), και για την αντικατάσταση της απόφασης 2009/316/ΔΕΥ του Συμβουλίου (L 151) και λοιπές ρυθμίσεις του Υπουργείου Δικαιοσύνης» γίνεται δεκτό, επί της αρχής, επί των άρθρων και στο σύνολό του, κατά πλειοψηφία.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Θεοχάρης Θεοχάρης (Χάρης), Καππάτος Παναγής, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Ράπτη Ελένη, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Λιβανός Σπυρίδωνας - Παναγιώτης (Σπήλιος), Λοβέρδος Ιωάννης – Μιχαήλ, Μπούγας Ιωάννης, Παππάς Ιωάννης, Στυλιανίδης Ευριπίδης, Τσαβδαρίδης Λάζαρος, Τσιγκρής Άγγελος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Λάππας Σπυρίδωνας, Μάλαμα Κυριακή, Ξανθόπουλος Θεόφιλος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Τόλκας Άγγελος, Ψυχογιός Γεώργιος, Καμίνης Γεώργιος, Καστανίδης Χαράλαμπος, Λιακούλη Ευαγγελία, (Λιάνα), Κομνηνάκα Μαρία, Σακοράφα Σοφία και Αδαμοπούλου Αγγελική.

Τέλος και περί ώρα 12.45’ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΜΑΞΙΜΟΣ ΧΑΡΑΚΟΠΟΥΛΟΣ ΕΥΣΤΑΘΙΟΣ ΚΩΝΤΑΝΤΙΝΙΔΗΣ**